
Uvod 


vo je treća studija edicije “The Force of Example” koja je 
povezana s aktivnostima programa Policies for Culture, pro- 
jektima i njihovim daljnjim razvojem širom Jugoistočne 
Europe. Studija je izvorno zasnovana na projektu CLUBTURE 
- Policy Forum: Prema novom položaju nezavisnog, neprofitnog i izvaninstitu- 
cionalnog kulturnog sektora u procesu donošenja javnih politika, koji se odvi- 
jao od srpnja 2002. do siječnja 2004. Sam je projekt kao i ova publikacija 
dobio podršku programa Polices for Culture, kojeg su zajednički razvile 
Europska kulturna fondacija iz Amsterdama i Udruga ECUMEST iz Buku- 
rešta (detalji o programu se mogu pronaći u dijelu “Okvir programa"). 
Međutim, ovaj tekst pokriva šire razdoblje od samog projekta te donekle 
detaljno prikazuje različita djelovanja i faze zagovaračkog procesa do 2007. 
godine, kojeg je vodila široka koalicija organizacija nezavisne kulture i mla- 
dih u Hrvatskoj. Nadamo se da će se ovime dati precizna slika najboljih 
praksi u polju lokalnog kulturnog razvoja u Jugoistočnoj Europi. 
Posljednjih nekoliko godina hrvatska, a posebno zagrebačka, nezavis- 
na kulturna scena neobično se snažno angažirala u polju kulturnih,alii 
drugih, za ovo polje važnih, javnih politika. Ona se tako može prepoznati 
kao ključni (a možda i jedini) akter koji kontinuirano inzistira na participa- 
tivnim kulturnim politikama - dakle, onima koje u procese donošenja 
odluka, kao i u praćenje njihove provedbe, uključuju što je više moguće 
sudionika. Takav angažman zasigurno je i posljedica konteksta u kojem 
ova scena djeluje. Njega bitno određuje dominacija javnog kulturnog sek- 
tora (sustava javnih ustanova), zbog koje kulturna produkcija, kao i nove 
organizacijske forme koje nastaju i rastu izvan njega, biva potisnuta na nje- 
govu marginu. Stoga se nezavisna kultura prije svega mora izboriti za rav- 
nopravniju poziciju u ukupnom kulturnom sustavu. Pored toga, ključne 
organizacije te scene usmjerile su svoje zagovaračko djelovanje i prema 
drugim javnim politikama s kojima su pitanja kulturnih politika u izrav- 
nom ili neizravnom dodiru. To se prije svega odnosi na urbane politike, 
politike upravljanja prostorom te politike za mlade. U temeljima tih zago- 
varačkih praksi nalaze se barem dva osnovna elementa: zajedničko 


umrezeno djelovanje i čvrsto inzistiranje na civilnoj participaciji u procesi- 
ma donošenja odluka. 

U prvom dijelu ove publikacije dajemo na uvid kontekst u kojem je 
nastala i u kojem djeluje nezavisna kulturna scena u Hrvatskoj te pregled 
dinamike njenog razvoja. Time smo pokušali ukazati na neke bitne čimbe- 
nike koji su na generalnoj razini utjecali na usmjerenje ovog kulturnog 
polja prema umreženom djelovanju i zajedničkom nastupu u borbi za sud- 
jelovanje u kreiranju i provedbi kako kulturnih tako i drugih javnih 
politika. 

Uslijed kritičkog razmatranja ne samo vlastitih nego i međunarodnih, 
primarno europskih, suradničkih praksi, ova je scena radila na iznalaženju 
novih modela suradnje, odnosno novih načina umrežavanja. Oni su postali 
temelj velikog dijela njenih programskih i svih zagovaračkih aktivnosti. 
Stoga je drugi dio publikacije posvećen predstavljanju tog modela, kako na 
koncepcijskog razini tako i u praksi. U tekstu Suradničke platforme/Taktič- 
ke mreže dajemo pregled osnovnih polazišta i odrednica tih novih oblika 
umrežavanja. Slijede tri uspješna primjera takve suradnje: nacionalna 
mreža Clubture, zagovaračka platforma POLICY_FORUM te lokalna surad- 
nička platforma Zagreb - Kulturni kapital Evrope 3000. Ovaj dio zaključuje- 
mo tekstom Sanjina Dragojevića, jednog od važnijih europskih stručnjaka 
za kulturne politike i neprofitni kulturni menadžment, koji nove forme 
umrežavanja sagledava u europskom kontekstu. 

U trećem, posljednjem dijelu predstavljamo zagovaračka iskustva 
zagrebačke inicijative, koja će zasigurno biti korisna kod svih onih nasto- 
janja za ostvarenje participativnih politika, a osobito će biti korisna onima 
s kojima dijelimo sličan institucionalni okvir i kulturno naslijeđe. Tu misli- 
mo na područje Jugoistočne Europe, a prije svega na zemlje regije koje su iz 
bivše zajedničke države naslijedile isti ili sličan kulturni sustav i probleme 
koji iz njega proizlaze. Tako u prvom tekstu opisujemo ključna usmjerenja 
i karakteristike zagrebačke zagovaračke inicijative, a zatim dajemo svo- 
jevrstan pregled strategija, taktika, metoda i formi djelovanja. Ovaj dio 
završavamo kratkom kronologijom djelovanja ove inicijative. 


(Nova) nezavisna 
kultura u Hrvatskoj - 
kontekst djelovanja i 

dinamika razvoja“ 


Institucionalno naslijede nedirnuto u tranzicijskim procesima 

Kao i u većini postsocijalističkih zemalja Jugoistočne Europe, general- 
ni kulturni krajolik u Hrvatskoj obilježen je dominacijom tzv. oficijelne 
kulture koju kreiraju i nose institucije vlasti te glomazni sustav kulturnih 
ustanova u vlasništvu i pod izravnom kontrolom državne (središnje, regio- 
nalne ili lokalne) uprave. Taj javni kulturni sektor, unatoč brzim i dubokim 
promjenama u političkim i ekonomskim sferama, ali i u svakodnevnom 
životu, nije doživio bitnu strukturnu tranziciju. On manje-više i danas funk- 
cionira prema naslijeđenim i zastarjelim, za nove okolnosti neprimje- 
renim, principima. 

Ne smije se zanemariti da je takva politika prezervacije i konzervacije 
imala i neke pozitivne aspekte, od kojih je najvažnije očuvanje kulturne 
infrastrukture. Tako je većina prostora ipak zadržala svoju prvobitnu javnu 
kulturnu namjenu pa nisu naglo preuređeni u komercijalne objekte. Koli- 
ko god s pravom bili nezadovoljni načinom rada i programima javnih usta- 
nova koje upravljaju tim prostorima (kulturni centri, muzeji, kazališta itd.), 
izuzetno je važno da oni i dalje kao takvi postoje. 

Takva je politika, s druge strane, proizvela institucionalni okvir koji 
unaprijed sprečava svaki pokušaj istupanja prema proaktivnim kulturnim 
strategijama i politikama koje bi poticale raznolikost, dinamičnost i kul- 
turni razvoj, a ne prvenstveno reprezentativne forme iskazivanja nacional- 
noga kulturnog identiteta i učvršćivanja tradicije i tradicionalizma. Kao 
jedan od rezultata takve politike, a istovremeno i pokazatelja njezine neu- 
činkovitosti, jest još uvijek gotovo neizmijenjeni sustav javnog financiranja 
kulture. Najveći dio javnih sredstava ulaže se u puko preživljavanje i temelj- 
no funkcioniranje toga golemog sustava, odnosno u održavanje infrastruk- 
ture i redovne plaće velikog broja administrativnog, tehničkog i umjetnič- 
kog osoblja. Manji je dio sredstava namijenjen kulturnim programima, i to 


01 Tekst se jednim dijelom oslanja na priloge Policy_Foruma, objavljivane u kulturnom 
magazinu Zarez, te na priloge sudionika Policy_Foruma unutar javnih tribina, okruglih 
stolova i sličnoga. 

uglavnom za tzv. redovne programe tih istih institucija. Takva politika ne 
moze bitno utjecati na razvoj kulturnog i socijalnog kapitala. Njezina jedi- 
na misija moze biti odrzavanje vitalnih funkcija javnog kulturnog sustava i 
socijalnog mira unutar njega, odnosno, odrzavanje statusa quo. 


Samoodredenje: nezavisna kultura 

Paralelno s tim sustavom Zivi i razvija se nezavisna kulturna scena, koja 
u ukupnu kulturnu sliku u Hrvatskoj unosi nove kulturne i umjetničke 
sadržaje i načine djelovanja. Iako bi se pojam “nezavisna kultura" u širem 
shvaćanju odnosio na sve one aktere koji: (a) nisu osnovani od strane držav- 
nih ili nekih drugih vanjskih tijela, tj. koji su samostalno osnovani (b) koji 
samostalno definiranju svoje organizacijske strukture, tijela i procese odlu- 
čivanja i upravljanja i (c) na one koji financijski i programski ne ovise 
isključivo o državi ili nekom trećem subjektu, ovdje ipak mislimo na 
specifičnije polje kulturnoga djelovanja. Ono se može razlikovno odrediti u 
nekoliko razina, tj. prema tri kriterija: oblik organizacije, način djelovanja/ 
organiziranja te sadržaj i usmjerenost djelovanja. Ovdje nećemo dati jasnu 
i neupitnu definiciju pojma, već ćemo pokušati opisati kulturno polje na 
koje se pojam referira. 

Tako govorimo o neprofitnim organizacijama civilnoga društva, o civil- 
nim neformalnim inicijativama i umjetničkim organizacijama, i to onima 
koje djeluju kroz nove forme i načine rada, u horizontalnim organizacij- 
skim strukturama koje su otvorene za participaciju. Pored toga, njih naj- 
češće odlikuje dinamičnost i fleksibilnost, izravno djelovanje u zajednici, 
spremnost na brzo reagiranje te profesionalnost s jedne strane, ali i entu- 
zijazam i volonterski rad s druge. Karakteristično je djelovanje na najrazli- 
čitijim područjima kulture i umjetnosti i njihovo međusobno kreativno 
povezivanje (suvremena umjetnost svih djelatnosti, popularna kultura, suv- 
remene teorije, novi mediji i tehnologije, kultura mladih itd.), pri čemu je 
izrazito prisutna šira društvena osviještenost i orijentiranost na aktivizam. 
Vrlo je često intersektorsko povezivanje i preklapanje (npr. sa sektorom 
mladih), kao i čvrsta orijentiranost na suradnju (lokalnu, regionalnu, naci- 
onalnu i međunarodnu), prvenstveno s drugim nezavisnim kulturnim 
organizacijama komplementarnog polja djelovanja, ali i s civilnim organi- 
zacijama iz drugih područja djelovanja. No, ne izostaje, iako u znatno 
manjoj mjeri, ni povezivanje s javnim i poslovnim sektorom. 

Iako se radi o slojevitom višeznačnom području kojem je možda i 
nemoguće naći preciznog označitelja, bez obzira na moguću nespretnost i 
široko tumačenje pojma “nezavisna kultura", dajemo mu prednost pred 
mogućim alternativama, kao što su “alternativna kultura", “kultura mla- 
dih”, “urbana kultura”, “podkultura", *kontra-kultura" i sl. Naime, ti i nji- 
ma slični pojmovi ukazuju samo na jedan dio ili aspekt toga kulturnog pol- 
ja, odnosno govore o određenoj društvenoj funkciji (npr. kulturna djelat- 
nost mladih ljudi ili ona koja je dio urbanog kulturnog obrasca provođenja 

slobodnog vremena); ili se odnose na sociokulturne relacije, relevantne 
možda za neka prijašnja vremena, kada su bile jasnije granice između ono- 
ga što se naziva mainstream kulturom i onoga što to nije i što se naspram 
ovog prvog postavlja kao suprotnost (“alternativna" ili “kontra" kultura); ili 
kao manjinsko (“podkultura"). Takvim se pojmovima novi i drugačiji oblici 
kulturnog djelovanja sagledavaju isključivo kao reakcija na ono što se 
događa u više ili manje zatvorenom polju tzv. dominantne kulture te je tako 
suštinski za to polje i vezuju. U naklonjenijim interpretacijama ta je kultu- 
ra viđena kao prostor potencijalne inovacije koji će se svremenom trans- 
ponirati i adaptirati unutar postojećeg dominantnog sustava, uvjetno 
utječući na njega. Oni manje skloni vidjet će je kao uglavnom nerelevantno 
i nepotentno djelovanje na rubu. No, u oba slučaja ona je viđena kao margi- 
na naspram dominante, tako da je se iz dominantne pozicije ili patronizira 
ili ignorira, ili joj se ne priznaje nikakva vrijednost. 

Nezavisna kultura o kojoj govorimo nije nastala kao suprotno djelova- 
nje bilo kojem drugom polju, niti se postavlja kao alternativa neodredivog 
mainstreama, a nije isključivo vezana ni uz tzv. nove, svježe, mlade snage, 
niti je u svim svojim aspektima nužno obilježena “urbanošću" naspram 
neke druge “neurbanosti”. Ona se pojavljuje i razvija u stalnoj korelaciji i 
pregovaranju s vlastitim, ali i drugim formama i praksama, kako kulturno- 
umjetničkog tako i šireg društvenog djelovanja, stoga je i iz aspekta suvre- 
menih kulturnih politika valja razmatrati kao zasebno polje, a ne kao nešto 
drugo što postoji i djeluje isključivo naspram onog prvog. I na kraju, što 
nikako nije nevažno, ovo kulturno polje i pojam koji ga označava koriste 
upravo njegovi ključni akteri. 


Ono što je još do jučer smatrano “alternativom”, sada je pravi mainstre- 
am, glavna struja kreativne snage i gotovo jedini produktivan kulturni 
pogon koji na ravnopravan način održava veze sa svijetom, prati suvremene 
umjetničke tendencije i debate vezane uz nove društvene i medijske teori- 
je. To je onaj kulturni pogon koji se ne svodi samo ne primanje utjecaja i 
informacija izvana, već te informacije i prerađuje, u stanju je reflektirati 
globalnu situaciju i inozemnoj publici u različitim medijskim oblicima 
vratiti rezultate svog kreativnog promišljanja i rada. Na primjer, tijekom 
zadnjih nekoliko godina nezavisne kulturne inicijative organizirale su u 
Zagrebu gostovanja nekih od najeminentnijih suvremenih teoretičara, 
umjetnika i kustosa, tako da se moglo vidjeti vjerojatno više značajnih ime- 
na nego tijekom proteklih nekoliko desetljeća. Važnost tih živih veza i utje- 
caja na nove generacije umjetnika tek će se pokazati u predstojećim 
godinama.” 


02 “Policy-forum” newsletter, Zarez br. 5/101, 27. 03. 2003. 

Nezavisna kultura - prvotna akumulacija i razvoj 

Današnja nezavisna kulturna scena, koja se polako odmiče od ekstrem- 
nih društvenih i političkih polariteta 90-tih godina 20. stoljeća, početke 
svog razvoja imala je upravo krajem tog razdoblja. Tada se pojavljuju nove 
organizacije i inicijative koje počinju proizvoditi specifične programe te 
tako dolazi do diferencijacije unutar polja kulturnog djelovanja. Organiza- 
cije su uglavnom usmjerene na sebe, djeluju manje-više samostalno te je 
čitavo nezavisno kulturno polje atomizirano. Bilo kakve suradničke prakse, 
programi izgrađeni na partnerstvu ili zajednička javna istupanja (osim oko 
sindikalno-socijalnih pitanja kulturno-umjetničkih cehova) unutar šireg 
kulturnog polja ne postoje. Ni nacionalna, niti lokalne kulturne strategije 
nisu izrađene, a kulturna je politika i dalje orijentirana na reprezentativne 
oblike djelovanja. Aktivnosti nezavisne kulture u potpunosti su joj nepo- 
znate pa se istu gotovo uopće ne financira niti podržava. 

U drugoj fazi, čiji se početak vremenski može smjestiti na prijelaz iz 
2001. u 2002. godinu, organizacije nezavisne kulture povezuju se i osnažu- 
ju, povećava se broj aktera i programa te se izgrađuje scena koju čine razli- 
čite neformalne inicijative, nevladine organizacije, neprofitni klubovi i 
umjetničke organizacije koje kreiraju specifično polje međudjelovanja 
različitih praksi: suvremene kulture i umjetnosti najrazličitijih formi i 
sadržaja, društvenog aktivizma, teorije, edukacije, novih oblika medijskog i 
javnog djelovanja i sličnog. Ona proizvodi novi kulturni i socijalni kapital i 
postaje prepoznatljiva u kulturnom i društvenom kontekstu u kojem djelu- 
je. Za razliku od prve faze, kada su pojedine organizacije bile uglavnom 
okrenute prema sebi, kroz kreiranje više ili manje specijaliziranih područja 
djelovanja, sada je dominantna tendencija povezivanje i suradnja u svrhu 
(ili s posljedicom) proizvodnje okvira, odnosno modela za djelovanje scene 
kao cjeline. Najistaknutiji primjeri su, na nacionalnoj razini, programska 
mreža Clubture te, na lokalnoj razini, suradnička platforma Zagreb - Kul- 
turni kapital Evrope 3000. 

U ovoj fazi, dakle, u posljednjih nekoliko godina, kako nacionalne, 
tako i pojedine lokalne kulturne vlasti počinju prepoznavati vrijednost 
ovog kulturnog polja, otvarajući pozicije za financiranje projekata i progra- 
ma. Tako je pri Ministarstvu kulture osnovano Vijeće za medijsku kulturu 
(sada Vijeće za nove medijske kulture), a pri, na primjer, Gradskom uredu 
za kulturu Grada Zagreba Komisija za urbanu kulturu i kulturu mladih 
(sada Vijeće). Koliko god to bio značajan korak, mali udio tih sredstava u 
ukupnom budžetu za financiranje kulture jasno ukazuje na još uvijek pri- 
sutnu marginalizaciju. Programi nezavisne kulture financiraju se i unutar 
“starih" djelatnosti, kao što su kazališna i plesna, likovna, filmska kultura i 
audiovizualni mediji, ali tamo su diskriminirani i dodjeljuju im se pro- 
gramska sredstva višestruko manja od onih koja se za isti tip i forme dod- 
jeljuju etabliranim institucijama ili pojedinim programima drugih aktera, 
najčešće onih bliskih vlasti. 

Nepovoljni okvir ugrožava daljnji razvoj 

S obzirom na to da dosad ni na koji način nisu stvoreni preduvjeti za 
stabilan razvoj nezavisne kulture, kao ni stabilnost osnovnih resursa 
pojedinih organizacija, uslijed naglog smanjivanja i povlačenja međunar- 
odnih fondova nakon dovršene prve faze tranzicije i demokratizacije 
(početak 21. stoljeća) nacionalne i lokalne kulturne i druge relevantne jav- 
ne politike postaju sve važnije za njezin opstanak i daljnji razvoj. Pritom se 
ne misli samo na financiranje programa (što je gotovo jedini instrument 
kulturnih politika koji se koristi), već i na šire legislativne promjene (npr. 
porezna politika), kao i na temeljne promjene u sustavu planiranja, selekci- 
jeievaluacije. 

Međutim, kao što je već naglašeno, postojeći institucionalni okvir za 
kulturno djelovanje u Hrvatskoj još uvijek nije postavljen razvojno. Naime, 
on se ne temelji na programskoj logici, niti je bitno uvjetovan evaluacijom 
programa, već je servisno orijentiran po zatvorenoj logici zbrinjavanja usta- 
nova i kao takav nalazi se u prostoru odvojenom od cjelokupne društvene 
dinamike. Pored toga, postojeći sustav onemogućuje dugoročno planiranje 
programa i djelovanja, a od mogućih instrumenata kulturne politike služi 
se gotovo isključivo onim financijskim (pravni, drugi ekonomski, organiza- 
cijski i vrijednosni elementi se zanemaruju). Na taj način ne samo daje 
nezavisna kulturna scena (koja je i međunarodno prepoznata kao prostor 
produkcije sadržajno i kvalitativno novog, kao mjesto dinamiziranja čitave 
kulturne proizvodnje) dovedena u nepravednu poziciju, nego ovaj sustav, 
koji tako strogo odvaja institucionalno kulturno polje od onog izvaninstitu- 
cionalnog, ne potiče konkurentnost i razvoj nijednog od ova dva polja. 

Unatoč uvođenju instrumenata za financiranje programa, nezavisna 
kultura se i dalje ignorira na razini prepoznavanja i podupiranja novih 
modela kulturne produkcije i suradnje. Ona se još uvijek uglavnom vidi 
kao alternativna, u opozicijskom odnosu prema institucionalnoj ili tzv. 
dominantnoj kulturi i ostaje u patronizirajućem položaju, u kojem institu- 
cije vlasti “skrbe” za realizaciju pojedinih programa i “pomazu” pojedinim 
akterima. No, aktualni kulturni sustav, s obzirom na svoje ustrojstvo, niti 
ne može prepoznati transformacijski potencijal nezavisne kulture. Onako 
kako je u cjelini postavljen, on prati servisno-sanacijsku logiku i nije mu 
moguće istovremeno odgovoriti na transformacijske potrebe. Primarno 
odgovarajući na permanentne i neutažive socijalne i infrastrukturne potre- 
be kulturnih javnih ustanova, ne potiče se ni njihov programski razvoj. 

S druge strane, baveći se nezavisnom scenom samo na razini djelomič- 
nog financiranja programa, taj sustav ne može imati relevantan pozitivni 
utjecaj na njezinu stabilnost, održivost i dugoročni razvoj. Postojeći sustav 
ne omogućuje institucionalno praćenje i osiguravanje održivosti. Nezavisni 
se sektor često doživljava kao amaterski, volonterski i hobistički, a ne kao 
profesionalan, što se također reflektira u sustavu isključivo programskog 
financiranja. Nemogućnost višegodišnjeg financiranja projekata i progra- 

ma, osobito u ovom sektoru, zatvara mogućnost strateškog programskog 
planiranja i razvoja. Gotovo u svim gradovima nailazi se na lošu situaciju s 
prostornim resursima. Česti su neriješeni problemi postojećih (ili done- 
davno postojećih) prostora nezavisne kulture te nepostojanje adekvatnog 
prostora za djelovanje čitavog niza drugih organizacija, koje su prisiljene 
na rad u vlastitim stanovima, u prostorima koje plaćaju po komercijalnoj 
cijeni (koristeći za to dobar dio programskih sredstava) ili pak povremeno 
koriste zbog neusklađenih termina često nedostupne prostore drugih insti- 
tucija. U konačnici dolazi do narušavanja stabilnosti, pa čak i do propada- 
nja pojedinih organizacija. Takva situacija ne samo da onemogućuje dugo- 
ročnu stabilnost organizacija nego im ugrožava i izgradnju pozicije za raz- 
vijenije programiranje. 


Nove mreže i policy inicijative kao odgovor odozdo 

Sredinom 2004. godine počinje se prepoznavati početak nove, treće 
faze razvoja nezavisne scene. Nakon što je nezavisna kultura, najprije kroz 
pojedinačne projekte i djelovanja pojedinih organizacija, a zatim 
zajedničkim radom kroz programske platforme i pojedine partnerske 
projekte, “opravdala” svoje postojanje i stvorila vlastiti kredibilitet, te 
nakon što je jasno detektirala stanje i uložila napor kako bi osigurala 
prepoznatljivost u široj javnosti ali i unutar sustava, ona se mora usmjeriti 
prema sustavu, prema njegovoj promjeni koja će omogućiti prihvaćanje 
njezinih transformativnih potencijala. Nezavisna kultura je na njoj 
svojstven, brz i dinamičan način ušla u fazu zagovaranja drugačijeg 
principa djelovanja u kulturi. Budući da sustav ne može prepoznati 
dinamične modele programiranja, suradnje i sličnog, akteri nezavisne 
kulture u Hrvatskoj su shvatili da moraju početi govoriti u kategorijama 
koje taj sustav “razumije”. Baveći se infrastrukturnim i institucionalnim 
okvirom za djelovanje, predlažući moguća dugoročna rješenja, provodeći 
javne rasprave i medijske kampanje, nezavisna scena ne samo da želi osi- 
gurati vlastiti razvoj nego nastoji djelovati i kao akter transformacije cjeline 
kulturnog sustava. Ključno je pritom da ona ostaje i dalje povezana u već 
stvorenim i uspješnim mrežama i platformama (npr. Clubture, Zagreb - 
Kulturni Kapital Evrope 3000) te da istovremeno stvara nove (npr. inicijati- 
va Pravo na grad), sve vrijeme razvijajući i testirajući temeljni model svojeg 
djelovanja: taktičko umrežavanje. 

2.1. Suradnicke platforme / 
taktičke mreže? 


Intenzivne suradničke platforme, odnosno taktičke mreže, novi su 
oblik sociokulturnih praksi u nastajanju, čije su glavne karakteristike: šire- 
nje definicije kulturnog djelovanja i razvoj novih suradničkih praksi i 
modela. 

S obzirom na pitanja kojima se bave (pitanja javne domene, društvene 
tranzicije, hibridnih modela javno-privatnog partnerstva, intelektualnog 
vlasništva itd.), kao i na metode koje koriste (aktivizam, udruživanje građa- 
na, zagovaranje, prijenos tehnoloških i drugih praksi u područje kulture, 
društveno-teorijske aktivnosti), suradničke platforme uvelike proširuju po- 
dručje kulture, definirajući ga ne kao umjetnost i baštinu, što je tradiciona- 
lan pristup koji je desetljećima dominirao europskom kulturom, nego kao 
područje intenzivne interakcije između društvenog, tehnološkog i umjet- 
ničkog. Time kreiraju polje mogućnosti prema kojem bi kultura ponovno 
prihvatila svoju proaktivnu, dinamičnu i kritičku funkciju u društvenoj 
proizvodnji. 

S obzirom na druge modele umrežavanja i suradnje, taktičke mreže 
nadilaze razinu, modele, kompleksnost i intenzitet aktivnosti koje su 
razvile članske mreže. Bilo bi primjerenije ne nazivati ih mrežama, nego 
prije kolektivnim mrežama ili intenzivnim suradničkim platformama. One 
imaju nekoliko razina aktivnosti, strukturu i procedure čija je svrha 
postizanje zajedničkih ciljeva različitim sredstvima. U tome se razlikuju od 
jednostavnih tipova suradničkih projekata gdje dva ili više entiteta 
pokušavaju, surađujući na produkciji ili na nekoj drugoj razni, ostvariti 
određene umjetničke ili kulturne artefakte. One su kompleksna društveno- 
kulturna nastojanja. 

Iz ovih glavnih karakteristika intenzivne suradničke platforme izvode 
četiri osnovna preduvjeta učinkovitog suočavanja skompleksnim 
problemima: 


03 Tekst koji opisuje koncept kolaborativnih platformi preuzet je iz dokumenata suradničke 
platforme Zagreb - Kulturni kapital Evrope 3000 

1. Zaaktivnosti projektnog tipa postavljaju se svrhe i ciljevi koji nužno 
uključuju društveno relevantnu agendu i jaku policy intenciju; 

2. Tematski i sadržajni fokus smješten je u stvarnu suradnju; 

3. Transdisciplinarnost i hibridizacija aktivnosti okuplja protagoniste iz 
različitih umjetničkih, kulturnih i drugih društvenih polja koji surađu- 
juizajedno rade; 

4. Viseslojne, modularne, kompleksne strukture s definiranim protokoli- 
ma i procedurama služe: (a) kao metode za izgradnju informacijskih, 
komunikacijskih i upravljačkih formata i (b) kao promjenjivi pristupi 
za postizanje svrha i ciljeva. 


Format intenzivnih suradničkih platformi mora se razlikovati od član- 
skih mreža, agencija koje osiguravaju sadržaj, operativnih zaklada ili onih 
koje dodjeljuju potpore, jednostavnih suradničkih projekata, projekata 
koji osiguravaju pakete touring sadržaja, širokih platformi bez jasne agen- 
de koje samo sugeriraju postojanje nekog zajedničkog temelja iza sličnog 
tipa aktivnosti, itd. No, između intenzivnih suradničkih platformi i mreža 
zasnovanih na članstvu potrebno je povući temeljnu distinkciju. Mreže su 
utemeljene na reprezentativnoj logici identiteta, proizvode demagogiju 
decentralizacije dok vrše novu razinu centralizirane, neučinkovite birokra- 
cije, ne uspijevajući proizvesti učinkovit programski ili projektni sadržaj. 


Kao primjeri taktičkog umrežavanja u sljedećim poglavljima predstavl- 
jene su suradničke programske platforme Clubture i Zagreb - Kulturni 
kapital Evrope 3000. Pored toga, posebno su istaknuti i primjeri suradnič- 
kog policy i zagovaračkog djelovanja: POLICY_FORUM i zagrebačka inicija- 
tiva nezavisne kulture i mladih. 

2.2. Mreža Clubture™ / Klubtura™ 


Kultura kao proces razmjene 

Clubture je neprofitna, inkluzivna, participativna mreza organizacija, 
koja radi na osnazivanju nezavisnog kulturnog sektora kroz programsko 
povezivanje, podizanje javne vidljivosti, poticanje organizacijskog razvoja 
sektora te jačanje njegova utjecaja na promjenu institucionalnog okvira u 
kojem djeluje. 

Kultura kao proces razmjene temeljna je ideja oko koje se oblikovao 
Clubture. 

Clubture je osmišljen kao katalizator intenzivnijeg i dugoročnijeg 
jačanja i povezivanja nezavisne kulturne scene u suradničku mrežu koju 
tvori niz neprofitnih, izvaninstitucionalnih, nezavisnih organizacija civil- 
nog društva, njihovih klubova te neformalnih inicijativa koje im gravitiraju, 
na temelju permanentne i izravne suradnje koja se ostvaruje kroz razmjenu 
programa, izgradnju partnerstva i zajednički rad na projektima. 

Osnovu mreže čini programska i suradnička razina koja se ostvaruje 
realizacijom kolaborativno osmišljenih programa i projekata. To zapravo 
znači da mreža ne postoji ukoliko ne postoje zajednički realizirani progra- 
mi, koji se ostvaruju u direktnoj (pear-to-pear) suradnji pojedinih organiza- 
cija prema unaprijed postavljenom inovativnom strukturnom modelu. Taj 
model istovremeno omogućuje stabilizaciju i daljnji razvoj postojećih 
suradnji, ali i širenje i izgradnju novih, uključujući sve veći broj aktera koji 
djeluju na raznolikim poljima u različitim formama. Budući da je model 
zasnovan na visoko participativnom procesu zajedničkog donošenja stra- 
teških, programskih i financijskih odluka, izbjegnut je tradicionalni i nea- 
dekvatan princip evaluacije po zatvorenim i zastarjelim estetskim i poetič- 
kim kriterijima. Naprotiv, ključni evaluacijski kriterij postaje set sociokul- 
turnih vrijednosti koje određeni program donosi, tj. njegov potencijal pozi- 
tivnog utjecaja na razvoj sociokulturnog kapitala. 


04 www.clubture.org 
05 Dio teksta preuzet je iz publikacije “Clubture:Podaci" 


20 


Uz afirmaciju malih, mobilnih, fleksibilnih organizacija koje brzo 
usvajaju nove komunikacijske prakse koje se tehnološki i medijski hibridi- 
ziraju i miješaju, jedan od temeljnih ciljeva Clubturea jest afirmacija inova- 
tivnih modela postupne decentralizacije kulturne produkcije. Kreirajući 
jeftiniji, raznovrsniji i učestaliji program, Clubture potiče slobodno povezi- 
vanje na temelju programskih potreba, intenzivirajući tako prijenos znanja 
iiskustva između organizacija različitih usmjerenja i sredina djelovanja. 


Upravljanje mrežom kroz participativno odlučivanje 

Mreža Clubture razvila je specifičan participativni model odlučivanja. 
Naime, sve organizacije i inicijative koje predlažu programe istovremeno ih 
ivrednuju kroz poseban transparentni i precizni sustav bodovanja i glaso- 
vanja. Nadalje, Skupština, koju čine predstavnici svih aktivnih članica 
mreže, predstavlja tijelo odlučivanja organizacije. Vezano uz programske 
aktivnosti, svaka organizacija gradi svoju malu mrežu unutar koje dijeli 
programe. Sve druge aktivnosti uvijek definira Skupština te su oblikovane 
na dva načina: (1) određena organizacija razvija svoj skup aktivnosti u 
određenom kontekstu i preuzima odgovornost za njihovu provedbu (na pri- 
mjer, u lokalnom zagovaranju); (2) s druge strane, postoje aktivnosti koje 
su oblikovane tako da služe mreži u cjelini (ili nezavisnoj kulturi općenito), 
te ih provode zaposlenici u suradnji s članicama mreže (kao što su portal ili 
magazin). 

Mreža je utemeljena na participativnom i dinamičnom modelu, što je 
ključna odlika koja razlikuje Clubture od bilo kojeg oblika članske mreže 
ili distribucijske agencije, ili pak fondacije koja daje i distribuira potpore. 
Naime, članstvo je izgrađeno na otvorenom modelu uključivanja, koji je 
utemeljen na programskom sudjelovanju. Svaka organizacija koja inicira i 
provodi program postaje punopravni član mreže, dok svaka organizacija 
koja ugošćuje program postaje pridruženi član mreže. Pored toga, ne 
postoji središnja koordinacija koja bi organizirala distribuciju kulturnog 
sadržaja. Mreža funkcionira na temelju pear-to-pear principa, što znači da 
organizacije planiraju i provode programske aktivnosti u izravnoj suradnji 
s drugim organizacijama, bez obzira jesu li one ili nisu članice mreže, dok 
Clubture funkcionira kao platforma koja potiče programsku razmjenu i 
projektno partnerstvo. Nadalje, svi akteri koji predlažu programe istovre- 
meno ih sve i vrednuju. Na taj se način rješava selekcija programa i donosi 
se odluka o financiranju pojedinih programa iz zajedničkog budžeta. 


Reakcija na skučeni kulturni kontekst - povezivanje izoliranih nezavisnih 
inicijativa 

Kao odgovor na tadašnju generalnu situaciju na hrvatskoj kulturnoj 
sceni, koja je prvenstveno obilježena uglavnom tromom i tradicionalnom 
produkcijom unutar kulturnih institucija, neprepoznavanjem novih, inova- 
tivnih, neovisnih kulturnih i umjetničkih praksi, bilo od strane tzv. 

oficijelne kulture, bilo od strane medija i šire javnosti, ali i nepostojanjem 
bilo kakvih stabilnih i održivih praksi povezivanja, suradnje i umrežavanja, 
Multimedijalni institut [mi2] (Zagreb) je 2001. godine inicirao proces iz- 
gradnje programske platforme nezavisnih kulturnih organizacija, inicijati- 
va i neprofitnih klubova koji je rezultirao kasnijim osnivanjem mreže Club- 
ture. Proces je u cjelini vođen “odozdo”, na način da je okupljen prvi krug 
stabilnijih organizacija (njih 15 iz cijele Hrvatske) koje su na temelju posto- 
jećih potreba i problema zajednički definirale ključne ciljeve, aktivnosti te 
model suradnje i zajedničkog odlučivanja. Na temelju predloženog akcij- 
skog plana uspostavljeno je trogodišnje partnerstvo s Institutom Otvoreno 
društvo - Hrvatska, te su prve aktivnosti započele u veljači 2002. Tri mjese- 
ca kasnije (svibanj 2002.) održana je i prva formalna sjednica Skupštine 
mreže. 

Tako je u pet godina neprekidnog djelovanja mreža okupila preko 80 
organizacija i inicijativa iz cijele Hrvatske te je stvorena stabilna platforma 
koja omogućuje međusobnu suradnju i povezivanje grupa iz različitih 
djelatnosti, kao što su urbana kultura, društveni aktivizam, ples, izvedbene 
umjetnosti, novi mediji i tehnologije, vizualna kultura, glazba, suvremena 
umjetnost, teorija, strip, kultura mladih itd. Na taj način strukturirana 
platforma ne predstavlja samo nove oblike kolektivnosti i 
samoorganiziranja, već generira i specifičan društveni angažman i 
solidarnost, realizirajući je kroz otvoreni suradnički sustav i potičući 
kritičko razmišljanje. 


Tranzicijsko razdoblje i daljnji razvoj 

Mreža Clubture prvobitno je uspostavljena s jednim vrlo specifičnim 
ciljem. Ključna pokretačka ideja bila je jačanje organizacija (i nezavisnog 
kulturnog sektora u cjelini) kroz razvoj modela koji će stimulirati intenziv- 
nu programsku i projektnu suradnju između članica mreže, kao i s drugi- 
ma koji su zainteresirani za razmjenu raznolikih sadržaja. Kroz provedbu 
tako ambicioznog i zahtjevnog modela umrežavanja, na nekoliko su razina 
uočeni nedostaci vezani uz osnaživanje organizacija koje sudjeluju u mreži. 
Dvije su se pretpostavke kroz praksu pokazale pogrešnima. Prva je pret- 
postavka bila da će veći broj i kvaliteta sadržaja, zajedno s osiguravanjem 
veće javne vidljivosti i profilacije aktivnosti, voditi do stabilizacije i jačanja 
kapaciteta. No, ono što se stvarno dogodilo jest to da je samo tamo gdje su 
te aktivnosti bile praćene nekom vrstom izgradnje kapaciteta programski i 
projektni sadržaj proizveo sinergijske učinke i doveo do značajnog razvoja 
pojedinih organizacija. Nadalje, pretpostavljalo se da će organizacije, 
zahvaljujući samoj činjenici ekspanzije i veće vidljivosti programskih aktiv- 
nosti, imati i veći utjecaj na relevantna javna (lokalna i nacionalna) tijela 
odlučivanja, te da će tako biti lakše utjecati na unapređenje vlastitog okvira 
djelovanja. No, to se nije dogodilo automatski. Postignuta javna vidljivost 
(ponajprije u lokalnim zajednicama) pružila je samo više ili manje solidnu 

pozadinu koja je organizacijama omogućila tek da pokrenu zagovaračke 
aktivnosti kako bi unaprijedile svoj (primarni) lokalni institucionalni okvir. 

S druge strane, mnoge su okolnosti sprečavale brži razvoj civilnog sek- 
tora u kulturi. Golem, stabilan i inertan javni kulturni sektor (javne kultur- 
ne ustanove) nije prošao nikakvu transformaciju, rasipajući ogromne javne 
resurse i ne dopuštajući, zbog svoje inercije, nikakve promjene na općoj 
razini kulturnih politika koje bi taj socijalni sustav u njegovoj ukupnosti 
učinile dinamičnijim. Neadekvatan institucionalni okvir (državna i lokalna 
uprava, kulturna legislativa, financijska i fiskalna ograničenja) sprečava 
nezavisne organizacije u kulturi da za svoje aktivnosti osiguraju odgovara- 
juće institucionalne mehanizme praćenja, financijske potpore i evaluacije. 

Nakon tri godine permanentne programske aktivnosti i određenih 
nastojanja koja se tiču vidljivosti i javnih politika u kulturi (od kojih su naj- 
važnije aktivnosti vezane uz Policy_Forum), početkom 2005. mreža je 
započela proces svoje tranzicije iu nekoliko je smjerova proširila opseg 
djelovanja. 

Tako su organizacije iz različitih većih i manjih sredina stekle osnovna 
znanja o kulturnim politikama, lobiranju, zagovaranju i praćenju javnih 
politika. No, još je važnije istaknuti kako su one započele aktivnosti zago- 
varanja i nastavile izravno djelovati u svojim lokalnim sredinama, u kojima 
su postigle i određene konkretne rezultate te stekle značajna iskustva, i 
nastavile ih razmjenjivati kroz mrežu. Pored toga, dobar dio organizacija 
osposobljen je za strateško planiranje vlastitog organizacijskog i program- 
skog razvoja, te je stekao i druga važna znanja relevantna za neprofitni kul- 
turni menadžment, što je bitno doprinijelo jačanju njihove stabilnosti i 
daljnjem razvoju kako pojedinih organizacija, tako i scene u cjelini. S druge 
strane, kroz pokrenute medijske programe postupno se otvara novi prostor 
javnosti unutar kojeg ne samo da nezavisna kulturna produkcija zadobiva 
veću vidljivost, nego se kreira i prostor drugačijeg i kritičkog promišljanja 
relevantnog sociokulturnog konteksta, te se oblikuje adekvatniji diskurs. 
Istovremeno, nastavlja se s daljnjim razvojem i širenjem programske razm- 
jene i projektne suradnje između organizacija u Hrvatskoj, ali je pokrenuti 
proces internacionalizacije programskih aktivnosti. Tako je Clubture inici- 
rao regionalnu programsku platformu unutar koje je dosad ostvareno 
osam suradničkih projekata koji povezuju organizacije iz Hrvatske s orga- 
nizacijama iz Srbije, Slovenije, Bosne i Hercegovine i Makedonije. Svi ovi 
procesi praćeni su i intenzivnim organizacijskim razvojem i jačanjem 
kapaciteta same mreže. 


Pet stupova Clubturea 

Budući da je Clubture izgrađen kao programska mreža, temelj njego- 
vog postojanja čine upravo projekti i programi. Tako je kroz svoje petogo- 
dišnje postojanje mreža razvila pet glavnih programa, od kojih su neki 
modificirani, neki u završnoj fazi, dok drugi čine temelje daljnjem strateš- 
kom razvoju organizacije: 

1. CLUBTURE HR - RAZMJENA PROGRAMA 

Razmjena programa ključna je aktivnost zbog koje i oko koje je i iz- 
građena mreža Clubture. Ona se temelji na izravnoj suradnji pojedinih 
aktera (organizacija civilnog društva, neformalnih inicijativa i umjetničkih 
organizacija) koje međusobno dijele kulturne sadržaje i/ili zajednički krei- 
raju projekte i programe. Ključ petogodišnje uspješnosti ovog programa 
jestu njegovom modelu koji osigurava genuinu suradnju većeg broja akte- 
ra i raznolikost sadržaja. Modelom se suradnja definira prema dvama krite- 
rijima: vremenskoj učestalosti i nekom od dva moguća oblika suradnje - 
kroz prostornu disperziju ili suproizvodnju sadržaja. U svrhu ispunjenja tih 
kriterija kroz određene aktivnosti ustanovljene su četiri kategorije (Pro- 
gramska razmjena, Projektna suradnja, Razmjena dijela festivala i Razmje- 
na dijela projekta). Važno je naglasiti kako temeljni kriteriji ostaju stabilni 
i nepromjenjivi, dok se njihova manifestacija u mogućim kategorijama 
mijenja, modificira, širi ili sužava s obzirom na potrebe i mogućnosti. Tako 
je stabilnost i učinkovitost ovog programa, ali i mreže u cjelini, zasnovana 
na dvije naizgled suprotstavljene karakteristike: čvrsti kriteriji i temeljne 
vrijednosti s jedne strane, te dinamičnost i prilagodljivost s druge. 

Pored navedenog to su žanrovski neuvjetovano osmišljavani programi, 
što znači da omogućavaju i stimuliraju miješanje različitih tipova aktivno- 
sti. Tako se pojedini programi realiziraju u različitim prezentacijskim obli- 
cima (novomedijski i multimedijski programi, izložbe, filmski programi, 
glazbene izvedbe, radionice, plesne i kazališne predstave te drugi izvedbeni 
oblici, predavanja itd.) te pokrivaju različita polja djelatnosti (ples, izvedbe- 
ne umjetnosti, novi mediji i tehnologije, vizualna kultura, muzika, suvre- 
mena umjetnost, teorija, strip, urbana kultura, kultura mladih itd.). Pored 
toga, izuzetno su važni i elementi dugoročnog planiranja i zajedničkog 
prijavljivanja na dostupne fondove, kao i model zajedničkog odlučivanja. 

Kroz ovakvo djelovanje postignuti su i vrlo značajni rezultati koji su 
lako mjerljivi i vidljivi već i na kvantitativnoj razini. Tako je u prvih pet godi- 
na aktivnog djelovanja uključeno više od 80 organizacija i inicijativa iz cije- 
le Hrvatske, od kojih gotovo polovica aktivno kao nositelji programa, dok 
su ostali sudjelovali kao domaćini (“host-partneri"). Kroz suradnju tih 
organizacija ostvareno je više od 100 programa, unutar kojih oko 1200 raz- 
nolikih javnih događanja koja su se odvijala u više od 50 gradova, pri čemu 
su ravnopravno uključeni kako veći gradovi, tako i manje sredine. Unatoč 

općoj tendenciji da se većina kulturnih događanja odvija u glavnom gradu, 
mreža je kroz ovaj program uspjela ostvariti i cilj decentralizacije, pa je čak 
preko 80% događanja održano izvan Zagreba. 

Pored izravne prisutnosti temeljnih policy principa, takvo umreženo 
programsko funkcioniranje omogućuje ne samo učestalije programe, nego 
i visoku razinu financijske učinkovitosti: relativno mali iznos financijskih 
sredstava donosi kvalitetu i kvantitetu kulturnih proizvoda koji se distribui- 
raju na više mjesta i to kroz kontinuirano djelovanje. 


2. REGIONALNA INICIJATIVA CLUBTUREA 

Mreža Clubture zauzela je ključnu ulogu u procesu kreiranja regiona- 
Ine mreže razmjene programa i projektne suradnje. Temeljna ideja ovog 
programa jest uspostavljanje regionalne suradničke programske platforme 
unutar koje će nezavisne kulturne organizacije surađivati na zajedničkim 
programima. Iako je ovaj program inicirala mreža Clubture, u definiranju 
njegovih temeljnih ciljeva i svrha bio je uključen širok krug organizacija, 
potencijalnih partnera, kako iz Hrvatske tako i iz drugih zemalja. Istovre- 
meno, nije se išlo za tim da se suradnički model koji funkcionira u Hrva- 
tskoj jednostavno preslika na regionalnu razinu, već je model kreiran na 
temelju konkretnih partnerskih projekata koji su realizirani u pilot-fazi 
programa. Suradnja nije zasnovana na već zastarjelim i neučinkovitim 
modelima bilateralne suradnje, nego ona uvodi novi, dinamiéniji, isplativi- 
jiiučinkovitiji model programski utemeljenog umrežavanja. Model 
definira programsku suradnju i sudjelovanje u donošenju odluka na 
sličnim principima koji su ugrađeni i u Clubture HR model. 

Pilot-faza zajedno s programskim aktivnostima započela je u ožujku 
2006. Organizacije iz Hrvatske, Srbije, Bosne i Hercegovine, Slovenije i 
Makedonije realizirale su osam različitih suradničkih projekata koji su 
uključivali događanja u svim navedenim zemljama. 

Uzmemo li u obzir da na ovom području nema drugih oblika organizi- 
rane dugoročne kulturne suradnje, nezavisna kulturna scena ima priliku 
zauzeti pionirsku ulogu u izgradnji čvrstog i održivog modela kulturne raz- 
mjene u regiji. Konačni cilj ovog programa predstavlja stoga uspostavljanje 
nezavisne policentrične regionalne programske suradničke mreže. 


3. MEDIJSKI PROGRAMI 

Mreža Clubture ima važnu ulogu u povećavanju šire javne vidljivosti 
specifičnih kvaliteta nezavisne kulturne scene i njezine intenzivnije prisut- 
nosti u javnosti. Tako su u prvoj razvojnoj fazi organizirana javna događa- 
nja, kroz koja su široj javnosti prezentirani programi i postignuća mreže ali 
i scene u cjelini. Najistaknutiji događaj, koji je i obilježio početak druge 
razvojne faze, bila je izložba “Clubture: Podaci" (producirana u partnerstvu 
sa Što, kako i za koga - WHW, Platformom 9.81 i Multimedijalnim institu- 
tom kao dio projekta Zagreb - Kulturni Kapital Evrope 3000), u sklopu koje 

su prezentirani rezultati dvogodišnjeg djelovanja mreže. Izložba je privukla 
pažnju javnosti u diskusiji o marginalizaciji nezavisne kulture i promociji 
njezinih postignuća. 

Reagirajući na nepovoljnu medijsku situaciju u Hrvatskoj, Clubture je 
zatim pokrenuo medijske programe, kako bi se unaprijedila distribucija 
informacija i vidljivost čitavog sektora na razini opće javnosti, ali i unutar 
samog sektora (razvoj internet stranica, internet portal, tiskani magazin, 
komunikacija putem mailing lista i PR aktivnosti). 


a) Kulturpunkt.hr 

Portal Kulturpunkt.hr pokrenut je 2005. godine s ciljem promocije i 
prezentacije prije svega kulturne produkcije nezavisne scene, a potom i uz 
nju vezanih civilnih inicijativa koje vode procese javnog zagovaranja, 
usmjerene prema širim društvenim pitanjima. Pored ovog fokusa, portal 
Kulturpunkt.hr razvija i instrumente za analitički i kritički pristup temama 
iz područja kulture općenito, a u potpunosti izbjegava naklonjenost kulturi 
senzacionalizma. 

Pored informacijskog servisa, portal Kulturpunkt.hr kroz nekoliko 
rubrika nudi članke i intervjue iz široko definiranog područja kulture, 
uključivši i popularnu kulturu, praćenje rubrika kulture dnevnog tiska u 
Hrvatskoj te teorijske tekstove o kulturnim politikama Jugoistočne Europe. 
Osim toga, portal sustavno objavljuje informacije o raznovrsnim 
natječajima te na taj način postaje važna točka informiranja studenata i 
profesionalaca iz područja kulture i umjetnosti. Ovako postavljena, 
sadržajna struktura portala Kulturpunkt.hr stvara medijski prostor koji 
potiče komunikaciju i slobodu izražavanja. U vremenu kada se rubrike 
kulture smanjuju ili potpuno nestaju u drugim medijima, Kulturpunkt.hr 
se izdvaja kao važno mjesto sveobuhvatnog informiranja o kulturi u 
Hrvatskoj. 

Usprkos širokom spektru tema koje portal Kulturpunkt.hr nudi 
čitateljstvu, on je prepoznat kao mjesto koje promovira i potiče kulturu 
mladih, urbanu i klupsku kulturu, suvremenu umjetnost i kulturu, 
društveni aktivizam, nove tehnologije, alternativne ekonomije, slobodni 
software itd. Na taj način portal postaje važno mjesto vidljivosti ove scene, 
a tumačeći kontekst i način djelovanja scene, približava je široj javnosti te 
joj osigurava primjerenu pažnju drugih medija. Istovremeno, portal u 
fokus pažnje javnosti dovodi aktualne teme koje analitički obrađuje i 
razjašnjava. 


b) 04 megazine 

“04, megazine za hakiranje stvarnosti" časopis je koji je pratio suvre- 
menu nezavisnu kulturnu produkciju (primarno onu koja je usmjerena 
širem društvenom angažmanu) u Hrvatskoj, dovodeći je u kontekst sa srod- 
nim tendencijama u inozemstvu, osobito u regiji. Stoga je “o4” istovre- 

meno pratio šira društvena i civilna pitanja, potičući kulturnu raznolikosti 
pluralizam, aktualizirajući teme vezane uz teorijsku i socijalnu recepciju 
suvremene domaće i strane kulture, civilnih inicijativa i slično. Namijenjen 
prvenstveno mladima, on je otvarao prostor intenzivnije komunikacije 
između proizvođača kulturnih programa i publike te je jedan od rijetkih 
medija koji je proizvodio protutežu komercijalnim magazinima za mlade. 
Kreativno spajajući i kritički promišljajući suvremenu kulturu mladih, 
popularnu i urbanu kulturu, dovodeći je u kontekst sa širim društvenim 
kretanjima, “o4” je donio novinu i svježinu na postojeću scenu nezavisnih 
medija. “o4” je svojim sadržajem i izgledom popunjavao prazninu u 
hrvatskom medijskom prostoru kao jedini nezavisni kritički časopis za 
mlade koji informira, educira te potiče mlade na sudjelovanje i kreativnost. 

Magazin je početkom 2006. ušao u novu razvojnu fazu te je redovito 
kao mjesečnik izlazio do polovice godine. Međutim, pokazalo se da u 
trenutnom okružju ne postoje uvjeti koji bi osigurali potporu takvom tipu 
rasta (neznatni udio javnih sredstava u financiranju, nedostupnost 
međunarodnih fondova, zbog kritičkog sadržaja i aktivističke orijentacije 
ne postoji prostor većih komercijalnih sponzorstava ili prodaje oglasnog 
prostora, neprofitabilnost itd.). Budući da je medijsko i izdavačko polje u 
posljednjih nekoliko godina pod sve jačim i sada već isključivo 
dominantnim utjecajem tržišta, aktivistički, društveno i ekonomski 
kritičan časopis nemoguće je u opisanim uvjetima održati. Na to ukazuje i 
generalna situacija na čitavoj civilnoj sceni, gdje se neprofitno medijsko 
izdavaštvo uglavnom uspijeva održati samo na internetu. Produkcija 
tiskanog medija koji nije isključivo komercijalno i profitno orijentiran 
postala je gotovo nemoguća. 


4. KULTURA AKTIVA 

Program se sastojao od različitih aktivnosti zagovaranja i praćenja jav- 
nih politika, s ciljem unapređenja javnog institucionalnog okvira koji je 
relevantan za kulturni sektor. Većina aktivnosti bila je usmjerena na formi- 
ranje transparentnih modela kulturnih politika u lokalnim (regionalnim i 
gradskim) upravama. U 9 gradova i 4 županije lokalne koalicije organiza- 
cija kontinuirano su provodile raznolike zagovaračke aktivnosti. Obuhvaće- 
na pitanja javnih politika mogu se podijeliti u dva polja. S jedne strane to 
su pitanja vezana uz lokalne kulturne politike, i to najvećim dijelom one 
koje se izravno dotiču potreba nezavisne kulturne scene (kao što su pitanje 
prostora za djelovanje, pitanje načina i stabilnosti financiranja programa, 
pitanja vrednovanja i vidljivosti postignuća ovog sektora u lokalnoj sredini 
i tome slično), ali i ona koja se odnose na funkcioniranje lokalnog kultur- 
nog i javnog sektora u cjelini (uvođenje i/ili provođenje procedura, transpa- 
rentnost i participacija u procesima donošenja odluka, participacija u 
odlučivanju, transparentnija i učinkovitija provedba odluka, suradnja jav- 
nog i civilnog sektora itd.). S druge strane, kao polje koje je po mnogim 

pitanjima komplementarno ovome prvome, tu su pitanja lokalnih politika 
za mlade, a osobito ona vezana uz područje slobodnog vremena i kulture 
mladih, informiranja mladih i sudjelovanja u odlučivanju itd. Program je 
također uključivao i edukacijski segment, unutar kojeg su kroz radionice i 
treninge, te kroz razmjenu iskustava, organizacije stekle relevantna znanja 
i vještine na području policy procesa, a prvenstveno one vezane uz akcije 
zagovaranja. 


5. EDUKACIJA ZA STRATEŠKI KULTURNI MENADŽMENT 

Clubture razvija i provodi edukacijske programe, čiji je cilj izgradnja 
kapaciteta neprofitnih nezavisnih organizacija u kulturi, a koji su 
primjenjivi ne samo na nacionalnoj, nego ina međunarodnoj, prvenstveno 
regionalnoj, razini. Tako je u 2005. započet program Edukacija za strateški 
kulturni menadžment. Ovim programom izravno se odgovara na potrebe 
cjelokupnog neprofitnog kulturnog sektora, gdje je kao primarna 
naglašena potreba za stjecanjem znanja i vještina te za njihovom 
primjenom na području organizacijskog razvoja, strateškog planiranja, 
kulturnog menadžmenta i kulturnih politika. Ti se programi provode s 
ciljem poboljšanja kapaciteta u smislu ljudskih, financijskih, prostornih i 
tehničkih resursa, stabilizacije djelovanja te ostvarenja povoljnijih pozicija 
u kulturnom i civilnom sektoru na lokalnoj, nacionalnoj, regionalnoj i 
međunarodnoj, osobito europskoj, razini. 

2.3. POLICY FORUM"?* 


POLICY FORUM je platforma koja okuplja istaknute organizacije i 
pojedince koji djeluju na području nezavisne kulture i/ili su zainteresirani 
za kreiranje novih razvojnih modela kulturnih politika. POLICY_FORUM je 
neformalna, dinamična, “plutajuća" platforma. Djeluje kao grupa koja se 
povremeno okuplja kako bi pratila javne politike koje se odnose na razvoj 
nezavisne kulture na nacionalnoj i lokalnoj razini, te koja zagovara 
promjene u relevantnom institucionalnom okviru, kako u praksama 
provedbe tako i u legislativi. Grupa okupljena oko POLICY_FORUMA 
promjenjiva je u svojem broju i strukturi, s obzirom na trenutne teme 
kojima se bavi, te se tako veže i uz različite subjekte (mreža Clubture, 
suradnička platforma Zagreb - Kulturni kapital Evrope 3000, inicijativa 
Pravo na Grad, pojedine organizacije itd.), odnosno “pluta" između njih. 


POLICY_FORUM pokrenut je na inicijativu Multimedijalnog instituta 
[mi2] (Zagreb) koji je okupio nekoliko civilnih kulturnih organizacija, a iz 
potrebe da se u procese donošenja i provedbu kulturnih politika uključe 
kako oni na koje se te politike odnose (različiti kulturni akteri), tako i šira 
stručna javnost. S druge strane, POLICY_FORUM nastao je i iz potrebe da 
se javno artikuliraju prijedlozi za institucionalne promjene, na način da 
one potiču i prate daljnji razvoj nezavisnog kulturnog sektora. 

POLICY_FORUM je nakon svoje inicijalne faze bio projektno strukturi- 
ran te gaje Multimedijalni institut u ime mreže Clubture predložio i provo- 
dio i kao dio programa Policies for Culture Europske kulturne fondacije 
(Amsterdam) i Udruge Ecumest (Bukurešt). Važno je istaknuti kako je PO- 
LICY_FORUM oformljen i kako je nastavio s daljnjim radom neovisno o sa- 
mom projektu. 

POLICY_FORUM se kao projekt sastojao od nekoliko različitih 
aktivnosti koje su se bavile specifičnim problemima vezanima uz pitanja 
kulturnih politika i strategija kulturne i aktivističke civilne scene. Radi se o 

raznolikim događanjima i akcijama, kao što su predavanja, okrugli stolovi, 
javne diskusije itd., kroz koje se tematiziraju konkretne policy teme. 

Projekt je pokrenut početkom 2003. kada su krenuli prvi sastanci tije- 
kom kojih su definirana područja djelovanja, pozvane su druge organizaci- 
je i pojedinci (u jednom trenutku bilo je uključeno 25 osoba), te su uspos- 
tavljena tri tima: tim za zagovaranje i lobiranje, tim za organizaciju 
događanja i tim za pisanje dokumenata. 

Sastanci POLICY_FORUMA bili su polujavni forumi unutar kojih su 
raspravljana različita pitanja i problemi kulturnih politika, koji se odnose 
na civilni kulturni sektor. Problemi poput marginalizacije nezavisne kultu- 
re od strane institucija koje donose odluke i provode politike na nacio- 
nalnoj i lokalnim razinama; podkapacitiranost organizacija u pogledu 
zaposlenika i školovanih menadžera (s obzirom na njihov broj i njihovo 
obrazovanje) te prostora za javne programe; nedostatak financijskih resur- 
sa, osobito u doba “druge tranzicije" kada je Institut Otvoreno društvo 
(ključni donator organizacija civilnog društva u Hrvatskoj 90-ih) smanjio i s 
vremenom zatvorio svoje fondove itd. 

Provedeno je i bazično istraživanje manjih razmjera koje je obuhvatilo 
nezavisnu scenu: anketirano je više od 20 organizacija te su predstavljene 
njihove aktivnosti, planovi, strukture i kapaciteti. Uključujući te informaci- 
je, u kulturnom magazinu Zarez objavljen je prilog s prvim tekstom čijije 
cilj bio definirati ovo kulturno polje. Prilog je dostavljen nezavisnim orga- 
nizacijama, pojedinim stručnjacima te relevantnim državnim i lokalnim 
institucijama, a kasnije se koristio u različitim akcijama i zagovaračkim 
procesima. Osim toga, Ured za kulturu grada Zagreba koristio je ponuđene 
definicije u nastojanjima da odredi nezavisnu kulturu u svojoj kulturnoj 
politici. 

POLICY_FORUM još uvijek djeluje kao nezavisno neformalno tijelo 
koje okuplja predstavnike različitih organizacija i pojedince koji zauzimaju 
proaktivnu ulogu u utjecanju na javne politike, i to one u dvama poljima: 
kultura i mladi. Organizirani javni događaji okupili su širi krug stručnjaka, 
kulturnih djelatnika i druge zainteresirane strane, te su neke od problema 
postavili pred oči javnosti. 

Jedna od najvažnijih akcija provedena je u ožujku 2004., nakon što je 
Ministarstvo kulture započelo proces promjene Zakona o kulturnim vijeći- 
ma, i to na vrlo neprimjeren i netransparentan način, s namjerom da ukine 
neka od postojećih vijeća te da umanji njihovu ulogu u odlučivanju o jav- 
nom financiranju u kulturi. Namjera je bila donijeti novi zakon bez ikakve 
javne rasprave, kroz hitnu saborsku proceduru. Mreža Clubture reagirala je 
izuzetno brzo (u 24 sata), te je oko POLICY FORUMA formirana civilna ini- 
cijativa. U Zagrebu se okupilo više od 50 predstavnika organizacija iz cijele 
Hrvatske. Inicijativa je započela javnu raspravu i tematiziranje planiranih 
promjena. Na koncu je uspjela spriječiti ukidanje vijeća koje je bilo 
odgovorno za nove oblike kulturne produkcije. Time je nezavisna kulturna 

scena u Hrvatskoj prvi put pokazala da je dovoljno jaka i dovoljno povezana 
da bi mogla utjecati na relevantan institucionalni okvir svojeg polja djelo- 
vanja, ali i na institucionalni okvir ukupne kulturne produkcije. 

Jedan od najvažnijih rezultata i dugoročnih efekata predstavlja doku- 
ment koji je POLICY_FORUM predložio Ministarstvu kulture, a koji 
definira područje djelovanja i glavne kriterije vrednovanja za Vijeće za nove 
medijske kulture, odgovorno za nove kulturne forme. Dokument je najprije 
dan na razmatranje Vijeću koje je prihvatilo prijedloge i proslijedilo Nacio- 
nalnom vijeću za kulturu koje se također složilo. Reperkusije su bile vidlji- 
ve odmah. Naime, prvi idući poziv za predlaganje programa javnih potreba 
u kulturi od tada koristi nove prijavne obrasce, a obrazac za projekte koji se 
prijavljuju Vijeću za nove medijske kulture oblikovan je prema kriterijima 
izloženima u dokumentu. 


Unatoč pojedinim, na početku preambiciozno postavljenim ciljevima, 
koji se odnose na šire promjene u kulturnim politikama, a koje nisu u pla- 
niranom vremenu u potpunosti ostvarene, POLICY_FORUM je kroz svoje 
djelovanje uspio ostvariti značajan pomak, i to ne samo kroz navedene kon- 
kretne uspjehe. Naime, uveo je i održao praksu da se pitanja vezana uz poli- 
tike koje utječu na kulturni razvoj - kulturne politike, ali i druge javne poli- 
tike, kao što su urbane politike, javno tematiziraju i raspravljaju. Tako je, 
na primjer, javna rasprava, popraćena nizom akcija o statusu i razvoju 
nezavisnog kulturnog sektora i sektora mladih u gradu Zagrebu, koja je 
započela početkom 2005. i koja i dalje permanentno traje, pokrenuta upra- 
vo kroz POLICY_FORUM. 

2.4. Zagreb - Kulturni kapital Evrope 
3000? 


Zagreb - Kulturni kapital Evrope 3000 (skraćeno Kulturni kapital) 
platforma je za suradnju nastala kao zajednički projekt Centra za dramsku 
umjetnost - CDU, Multimedijalnog instituta - mi2, Platforme 9,81 i Udru- 
ge za vizualnu kulturu Što, kako i za koga - WHW, kojima se kasnije pridru- 
žuju BLOK, Kontejner, Bacači sjenki i Community Art. Projekt je pokrenut 
zajedno s njemačkim partnerom projekt 'relations', a uz financijsku potpo- 
ru Njemačke savezne zaklade za kulturu (Kulturstiftung des Bundes) te 
Programa za umjetnosti i civilno društvo Erste Bank grupe u centralnoj 
Europi “Kontakt” (“Kontakt" - Arts and Civil Society Program of Erste Bank 
Group in Central Europe). Kulturni kapital je razvijao suradnje - kako me- 
đu nositeljima tako i s lokalnim i internacionalnim inicijativama - koje te- 
matiziraju promjene društvenih uvjeta kulturne proizvodnje, unapređuju 
strukturni položaj nezavisne kulture i preispituju dominantne režime 
reprezentiranja kulture. Programske aktivnosti Kulturnog kapitala 
obuhvaćale su konferencije, umjetničke festivale, izložbe, radionice, 
predavanja, predstavljanja, publikacije, medijske produkcije i drugo. 
Važan dio projekta su aktivnosti vezane uz kulturne politike usmjerene na 
reforme institucionalnog okvira nezavisne kulture te uz povećavanje njene 
vidljivosti i jačanje njenih resursa. 

Projekt je usmjeren na repozicioniranje kulturne proizvodnje prema 
socijalnom kapitalu, a ne na reprezentativnu kulturu i kulturu identiteta. 
Parafrazirajući reprezentativni model “prijestolnice kulture" (“cultural 
capital"), projekt je pitanje grada stavio u dinamiku suodnošenja pojmova 
kulturne prijestolnice, socijalnog i ekonomskog kapitala te tako ponudio 
model drugačijeg promišljanja kulturnih politika i strategija. 


07 www.kulturnikapital.org 

Koncept 

Osnovne koncepcijske postavke ove suradničke platforme mogu se 
iščitati već i iz samog naziva - ironičnog poigravanja idejom europske 
kulturne prijestolnice. Jednostavno tvrde: “Koncept kulturne prijestolnice 
je u razdoru. Prožet je dvostrukom ambivalentnošću - on je u razdoru izme- 
đu centralnosti prijestolnica i transverzalnosti kapitala, a taj razdor očituje 
se u sve većoj hibridnosti kulturne proizvodnje, suprotstavljene pozicijama 
nacionalno-kulturnog identiteta. Preobrazila se politička ekonomija 
reprezentacije - uklopljena u globalizirane komunikacijske razmjene, 
reprezentacija više nije stvar predstavljanja reprezentativne, dominantne i 
unutar granica nacionalne države (re)producirane kulture apstraktnom 
kulturnom potrošaču. Naprotiv, ona povezuje konkretne subjekte na 
specijaliziranim poljima praksi i znanja, koji djeluju unutar zajedničkog 
konteksta globalne ekonomske proizvodnje - proizvodnje (pomoću) samih 
sredstava društvenosti: komunikacijskih razmjena. A kao što domena 
kapitala postaje socijalna, socijalna postaje i domena kulture." 

Ova globalna kretanja svoju specifičnu i posebno zanimljivu pojavnost 
ostvaruju u tranzicijskim društvima: “U našem tranzicijskom kontekstu 
kulturni kapital aktualizira pitanje društvenog djelovanja. Kako se 
tranzicija naposljetku svela na dvije stvari: prepuštanje djelovanju tržišnih 
sila i napuštanje društvenih projekata (ili prije, društva kao projekta), tako 
je njen najizraženiji učinak postalo nekontrolirano i netransparentno 
provođenje privatnih interesa u upravljanju javnom sferom. Osjetno 
odsustvo društvene legitimacije odražava se u iscrpljivanju javnih resursa. 
A ponekad, kao što je najbolje vidljivo na primjeru naše okoštale 
institucionalne kulture i njoj služećeg sustava javnog financiranja, održati 
status quo značilo je biti na samom čelu tog procesa. I dok i dalje jedina 
dinamika promjene u odnosu između države i institucija koje uzdržava, 
unatoč drugačijim očitovanjima u strategijama kulturnog razvoja, ostaje 
dinamika partikulariziranih interesa, poseban društveni i razvojni značaj 
dobivaju oni nezavisni akteri koji su sposobni iznova artikulirati kulturno 
djelovanje u terminima društvenog djelovanja, a društveno djelovanje u 
terminima kritičke kulture." 

Kao odgovor na opisanu situaciju nude “suradnju - protuprijedlog za 
kulturnu prijestolnicu. Platforma Zagreb - Kulturni kapital Evrope 3000 
ima za cilj poduprijeti suradnju među inicijativama na nezavisnoj 
kulturnoj sceni koje istražuju, svaka na svom vlastitom i vrlo različitom 
polju stručnosti, promijenjene uvjete za kulturno i socijalno djelovanje, 
nastale zbog sve većeg lokalnog upliva translokalnih ekonomskih i 
komunikacijskih razmjena, te koje rade na reformi institucionalnog 
okruženja, ne bi li pospješile prisutnost i sudjelovanje nezavisne kulture. 
(...) jer kulturni kapital više nisu infrastrukture, već suradnje. Naime, 
suradnja jest njegova infrastruktura." 


08 Ovaj, kao i svi ostali citati u ovome dijelu, citirani su iz tekstova knjižica, web-sitea i 
drugih dokumenata platforme Zagreb - Kulturni kapital Evrope 3000 

Suradničke prakse 

Od svog početka 2003. godine Kulturni kapital realizirao je niz 
interdisciplinarnih suradničkih projekata, prezentirajući nove grupne 
dinamike, nove kolektivne strategije i nove forme rada u kulturnoj 
proizvodnji; djelujući protiv i hibridizirajući kontrolu produktivnosti kroz 
intelektualno vlasništvo; zagovarajući zaštitu javnih dobara pred 
prijetnjom privatizacije, itd. O tim programima, kao i pojedinim 
organizacijama, više informacija može se pronaći na stranici 
www.kulturnikapital.org. 

Kulturni kapital zauzima ključno mjesto u iniciranju i provođenju 
raznolikih aktivnosti zagovaranja participativnih kulturnih politika, 
usmjerenih na razvoj i jačanje nezavisnog kulturnog sektora, ali i onih koje 
se odnose na politike urbanog razvoja." Unatoč na prvi pogled čvrstoj 
orijentiranosti na lokalno djelovanje, ova je platforma svoje postavke 
nastojala širiti i preko granica vlastitog tranzicijskog konteksta. Osim 
sudjelovanja u suradničkom projektu “Peripherie 3000, strateške 
platforme umreženih centara" (Dortmund, 2006., www.peripherie3000.de), 
Kulturni kapital aktivno se uključio u raspravu o europskim kulturnim 
politikama. Tako su u listopadu 2004. organizirali predkonferenciju za 
Berlinsku konferenciju za europsku kulturnu politiku, pod nazivom 
“Novonastajuće suradničke prakse - oblikovanje europskog kulturnog 
okvira", a u partnerstvu s mrežom Clubture (Zagreb), Fondacijom Felix 
Meritis (Amsterdam) i platformom Umjetnost za društvenu promjenu, koju 
je inicirala Europska kulturna fondacija (Amsterdam). Prezentacije, 
sastanci i diskusije pružile su priliku za razmišljanje o tome kako 
inovativne sociokulturne prakse, suradničke platforme i taktičke mreže u 
istočnoj Europi mogu utjecati na agendu europske kulturne politike i 
europske političke kulture. 


09 Spomenute aktivnosti predstavljamo u sljedećem dijelu. 

2.5. Ponesto o mrezama, platformama i 
participativnim kulturnim politikama 


Novi oblici kulturne suradnje u neprofitnom sektoru u 
Hrvatskoj 


Sanjin Dragojević 


Opis europskih kulturnih tendencija od 70-ih godina 

Druga polovica 70-ih godina, kao i čitavo iduće desetljeće, razdoblje je 
vrlo često prešućivane, ali u biti vrlo duboke, unutarnje strukturne krize 
europskih nacionalnih kulturnih politika. Kriza se sastojala u potrebi 
redefiniranja uloge, prije svega javne i institucionalne kulture, što je 
usporedno teklo s posve očitim naglascima, ali i zahtjevima za jačanjem 
podnacionalnog regionalnog razvoja. Spasonosno rješenje ovih vrlo 
snažnih udara na već potvrđene oblike kulturnog organiziranja i 
uspostavljanja ukupnog kulturnog sustava pokušalo se naći u prijenosu 
anglosaksonskih znanja i vještina koje se od tog vremena kodificiraju pod 
nazivom ,kulturni menadžment“. Možda se radilo ne samo o prejakom 
izazovu, nego i o prinudnim mjerama za ukupnu kulturnu dinamiku, kako 
pojedinih zemalja tako i europske međunarodne kulturne suradnje. 
Sveeuropski odgovor na ovo problematično stanje pronađen je u mrežnom 
obliku komuniciranja. Kao posljedicu danas imamo više od 400 mreža u 
području kulture,“ a ovaj oblik komuniciranja, mrežni tip, danas se smatra 
najvažnijim globalnim fenomenom." 


10 Spomenuti broj može varirati s obzirom na pristup, budući da se od tog vremena pojmom 
mreže definiraju najrazličitiji oblici udruživanja, uključujući npr. strukovna udruženja, 
nacionalne skupove ustanova, i sl. Odredbe pojma su, kao što se dade zaključiti, nejasne i 
teško razgraničive, pogotovo ako se radi o međunarodnoj razini. Zbog toga se mreža naj- 
češće kao pojam definira negativno, odnosno: “mreža nije... “ (Dragićević-Šešić, Milena; 
Dragojević, Sanjin. Interkulturna medijacija na Balkanu, Sarajevo: Biblioteka Univerzitet- 
ska knjiga / Oko, 2004.; Graovac, Ksenija European Cultural Networks, Beograd: Balkan- 
kult, 2005.; Jelinčić , Daniela Angelina. Guide to the Culturelink Network, Culturelink Pu- 
blications 3, Zagreb: Institute for International Relations 2002) 

11 Castells, Manuel. Informacijsko doba I, Uspon umreženog društva, Zagreb: Goldenmarke- 
ting - Tehnička knjiga d.d., 2000. 

Nakon više od dva desetljeća europskog umrežavanja, premrežavanja i 
izmrežavanja, došlo je, dakako, do svojevrsnog zamora i urušavanja mreža. 
Shvatilo se da one izvanredno zadovoljavaju potrebe upoznavanja, 
razmjene iskustava, pregleda europskih kulturnih aktivnosti, ali same 
nemaju većih sposobnosti uspostavljanja i provedbe mrežnih projekata. 
Zbog toga je sada naglasak na projektno orijentiranim operativnim, a ne 
komunikacijskim mrežama." 

Istodobno s regionalnim razvojem dolazi do snažnog intenziviranja 
gradskog razvoja. Gradovi svjesno međusobno preuzimaju najbolja 
europska iskustva. Stoga nije slučajno da najveću međusobnu 
konkurenciju gradovi pokazuju s obzirom na nominiranje za status 
Europske kulturne prijestolnice.'3 Tako danas vrhunski kulturni prestiž ni 
u kojem slučaju nije rezerviran za velike europske metropole. Štoviše, 
srednji i manji gradovi ne iskazuju samo vlastiti kulturni potencijal i 
inovativnost, nego postaju središtima u kojima se stvaraju istinski europski 
suradnički projekti. Oni nesumnjivo postaju središnji generator ukupne 
europske kulturne dinamike. Ovom urbanom fenomenu punopravno su se 
priključile pojedine posttranzicijske zemlje, prije svega Poljska, a zatim i 
Češka te Slovačka. 


Neprofitni kulturni sektor u Jugoistočnoj Europi i Hrvatskoj 

Ne bi se moglo reći da ove prakse dijele gradovi i zemlje Jugoistočne 
Europe." Pored objektivnih faktora, kao što su nestanak prijašnjih 
učestalih i razvijenih kontakata, vizni režim, trajna ekonomska kriza ili 
nedovoljno dinamičan razvoj, najvećim se dijelom ipak radi o 
nepovjerenju, neprevladanim nesuglasicama i nedovoljnom interesu. Ako 
ovim faktorima još pridodamo sasvim jasno povlačenje međunarodnih 
organizacija, fondacija i projektnih shema od 2000. godine, možemo reći 
daje regionalna kulturna dinamika i razmjena nedovoljna, pai 
stagnirajuća. Jedan od najvažnijih rezultata kulturnih napora i ulaganja 90- 
ih godina jest isticanje važnosti neprofitnog sektora u svim zemljama 
regije. Bez obzira na ovaj jasno definirani prioritet, prije svega 


12 To se posebno očituje u sadašnjoj krizi mreže Circle, koja se razdijelila u dvije grupe: one 
koji smatraju da mreža nema svrhu te da je treba ukinuti; i one drugi koji njezinu svrhu 
vide upravo u tome da okuplja istraživače i producira znanje. 

13 Sve otkad je tadašnja grčka ministrica kulture Mellina Mercouri 1985. g. ustanovila 
shemu Europske prijestolnice kulture, jača tendencija isticanja kulturnog razvitka 
pojedinih, manjih i većih gradova. Još od Atene (1985. g), koja je bila prva kulturna 
prijestolnica, a osobito nakon izuzetno uspješnog primjera Lillea (2004. g.), ta nagrada 
donosi znatan prestiž. Pored toga, gradovi koji su svoj projekt uspješno proveli, postali su 
mjesta okupljanja znanja i praksi koje se svakodnevno traže. 

14 O podnacionalnim regijama u cijeloj JI Europi vrlo je teško uopće raspravljati, jer one 
nisu definirane ni teritorijalno ni administrativno ni ekonomski, pa onda niti kulturno. 
Iako, neke od zemalja imaju tradicijski izražene regionalne identitete i porive i to prije 
svega Hrvatska, a u njoj Istra. 

međunarodnih organizacija," a kasnije i nacionalnih kulturnih politika, 
dinamika razvoja, komparativno gledajući, nije bila niti jest u cijeloj regiji 
podjednaka. Unatoč namjerama da upravo ravnomjerni razvoj neprofitnog 
sektora, kako na razini regije, tako i na razini pojedinih zemalja, pridonese, 
ne samo općoj demokratizaciji tih društava, nego i unutarnjem 
stabiliziranju kulturnih sustava, ova se dinamika uspjela održati, pa i 
razviti, uglavnom unutar najvećih gradova, mahom glavnih.'“ S obzirom na 
relativno povoljnije prilike, u cijeloj se regiji izdvaja primjer Zagreba. Ne 
samo da je nacionalna kulturna politika postala stabilna i kontinuirana od 
1997. godine," nego se od 2000. godine uspostavljaju suradnički odnosi na 
projektnoj osnovi, sodređenim brojem inicijativa neprofitnog sektora. S 
druge strane, i gradski kulturni autoriteti toga vremena uviđaju aktualnu i 
potencijalnu važnost najrazličitijih neinstitucionalnih inicijativa. Uvode se 
nove sheme sufinanciranja za oživljavanje urbane kulture, što povoljno 
djeluje prije svega na razvoj neprofitnog sektora. 

Zbog stalne uključenosti u međunarodnu kulturnu suradnju, zbog 
svijesti, ne samo o trendovima europskog kulturnog razvoja, nego o već 
spomenutim kriznim dimenzijama te posve novim iskustvima, pripadnici 
zagrebačke neprofitne kulturne scene poseban naglasak stavljaju na 
definiranje participativnih kulturnih politika, prvenstveno na nacionalnoj i 
na gradskoj razini.'* Točno uočavajući da je riječ o općim okvirima vlastitog 
djelovanja, ponajprije se koncentriraju na jasno definiranje ciljeva i 
prioriteta kulturnih politika te se zalažu za proceduralnu jasnoću. Postajući 
uočljiv javni faktor djelovanja na ovom području, uočavaju vlastite 
komunikacijske i organizacijske slabosti i nedostatke. Zbog toga od 2001. 
godine, najprije u fazama, a zatim sustavno, rade na organizacijskoj 
izgradnji i stabiliziranju ukupnog neprofitnog sektora u Hrvatskoj. 


15 Posebno je indikativan slučaj Instituta Otvoreno društvo, tj. Soroseve fondacije, koja je 
90-ih bila izuzetno aktivna u regiji te je kao gotovo jedini donator podupirala i značajno 
doprinijela utemeljenju i daljnjem razvoju nezavisnih kulturnih organizacija. 

16 Vjerojatno je najveća iznimka u ovom pogledu Bugarska, odnosno Sofija, čiji kulturni 
razvoj teče paralelno s onim u gradovima poput Plovdiva, Varne i Burgasa. 

17 Od tog vremena počinju znatno rasti javna državna sredstva za kulturu, napravljena je 
istraživačka analiza o kulturnom stanju na razini zemlje zahvaljujući studiji “Kulturna 
politika Republike Hrvatske - Nacionalni izvještaj" koja je napisana za Vijeće Europe 
(1998. g.), izvršena je djelomična pravna decentralizacija kulturne politike te dolazi do 
intenziviranja međunarodne kulturne suradnje. 

18 Naglasak na ovim dvjema razinama djelovanja nije slučajan. Naime, sposobnost 
definiranja i provođenja ukupnih ciljeva, instrumenata i mjera kulturne politike unutar 
Hrvatske uspijeva se realizirati tek na državnoj razini i razini većih gradova. Na tzv. 
srednjoj razini djelovanja kulturne politike u Hrvatskoj nalaze se županije koje su 
premale i nedovoljno resursno osposobljene, poglavito kad se radi o ekspertizi za 
definiranje i provođenje samostalne kulturne politike. Razina općina najproblematičnija 
je u ovom pogledu jer čak 30% njih nema tzv. minimalni fiskalni kapacitet. Dakle, ne 
samo da nisu sposobne imati programe kulturnog razvoja, nego ne mogu snositi ni 
osnovne troškove redovnog funkcioniranja javne uprave. 

Posebno važno sredstvo vide s jedne strane u medijskom djelovanju i 
širenju javnog prostora odlučivanja, a s druge strane u metodama 
strateškog planiranja i organizacijskog razvoja. Kao rezultat uvažavanja, 
ove ukupne dinamike stvaraju nove suradničke odnose i forme. Za 
uspostavljanje novih odnosa u kulturnom odlučivanju, odlučuju se za novi 
oblik mrežnog organiziranja koji možemo nazvati operativnim mrežama. 
Djelovanje operativne mreže zasniva se prije svega na uspostavljanju 
intenzivnih suradničkih platformi kao osnovnih formi djelovanja. Oblik 
platforme ne određuje se unaprijed, nego je prvenstveno ovisan o: (1) 
stručnoj ekspertizi vezanoj za specijalno područje djelovanja (npr. 
odvijanje konkretne akcije lobiranja i zagovaranja za rješenje 
infrastrukturnih problema sektora), (2) jasno iskazanom interesu 
uključenih aktera te (3) koordiniranim metodama i aktivnostima (javna i 
medijska kampanja, umjetnički i aktivistički projekti, uključivanje šire 
javnosti, definiranje daljnjih operativnih aktivnosti). Ova kombinacija 
oblika i metoda djelovanja u vrlo velikoj mjeri olakšava definiranje i 
usustavljivanje ključnih znanja i umijeća, te njihovo redefiniranje i 
obogaćivanje. Taj proces stvara trajno i dubinsko povjerenje članova 
operativne mreže, kao i spremnost na trajno i produktivno djelovanje. Ova 
iskustva, javno prepoznata i potvrđena, istovremeno potiču stabiliziranje i 
izgradnju ukupnog neprofitnog sektora. 

Relevantnost i poticajnost ovog procesa više je prepoznata u širokom 
europskom kontekstu, nego u onom regionalnom. Radi se, naime, o 
relevantnoj europskoj kulturnoj praksi"? - ona je transferabilna. 


Kojim putem dalje 
S obzirom na dosadašnja iskustva, iskazani interes, kao i kulturnu 

resursnu osnovu, mogu se definirati sljedeći prioriteti djelovanja: 

1. Uspostavljanje intenzivnih kolaborativnih platformi na onim područji- 
ma na kojima je definiran zajednički interes i kulturni razvojni poten- 
cijali, poglavito kad se radi o definiranju umjetničkih i aktivističkih 
projekata, organizacijskoj izgradnji, izobrazbi kulturnih profesionala- 
ca i djelovanju na lokalne kulturne politike u regiji; 

2. Osiguravanje dostatne i dobro opremljene kulturne infrastrukture, 
posebno u Zagrebu, ali i drugim gradovima u Hrvatskoj, kako bi se 
omogućio kontinuirani i dinamični razvoj neprofitnog kulturnog 
sektora; 


19 Relevantna europska kulturna praksa sastoji se: 
1. ujasnom definiranju osnovnog koncepta i provedbenih metoda vezanih uz njega; 
2. u sposobnosti da se tako kodificirana znanja prenesu ne samo užoj stručnoj, već i 
široj, pa čak i ukupnoj javnosti; 
3. u sposobnosti osmišljavanja procesnog i dugotrajnog djelovanja; 
4. uspremnosti i otvorenosti za redefiniranje svih osnovnih postavki i metoda 
djelovanja. 

Uspostavljanje novih tipova organiziranog djelovanja u kulturi, poseb- 
no u vidu fondacija koje bi bile osnova vertikalnog intersektorskog 
razvoja, odnosno suradnje javnog i neprofitnog sektora; 

Na osnovi ekspertnih uvida i iskazanih interesa, uspostavljanje hori- 
zontalnih intersektorskih veza i suradnji, osobito između područja kul- 
ture, turizma, zdravstva, znanosti, politika za mlade te politike razvoja, 
posebno u urbanom kontekstu; 

Osiguravanje transfera znanja i relevantnih europskih praksi, kako u 
Hrvatskoj, tako i u širem europskom kontekstu; 

Utjecaj na formalne, akademski priznate, i neformalne programe i 
oblike obrazovanja u kulturi, sposebnim naglaskom na znanja vezana 
uz izgradnju participativne kulturne politike. 

3.1. Kritika sustava i zahtijevanje 
promjena 


Kulturne ali i druge javne politike 

Aktivnosti organizacija civilnog društva nezavisne zagrebačke kulturne 
scene, usmjerene prema promjenama institucionalnog okvira u kojem dje- 
luju, izvrstan su primjer jasno utemeljenog, artikuliranog, konzistentnog i 
upornog javnog djelovanja. Njihovo je polazište inzistiranje na participaciji 
u procesima donošenja odluka na područjima javnih politika koje se tiču 
ovog sektora. To se odnosi, očito, na kulturne politike, ali ina druge javne 
politike koje više ili manje izravno utječu na stabilnost, rast i razvoj neza- 
visne kulture. Prije svega, tu valja istaknuti urbane politike, politike upra- 
vljanja prostorom te politike za mlade. 

Očito je da kulturne politike i njihova provedba, podjednako snažno na 
nacionalnoj i na lokalnoj razini, izravno utječu na položaj i mogućnosti 
programskog i drugog razvoja, kako pojedinih organizacija i drugih aktera 
(neformalnih skupina, pojedinaca), tako i scene u cjelini. Kulturne politike 
u Hrvatskoj, barem u onom dijelu svoje provedbe koji se odnosi na nezavis- 
nu kulturu, uglavnom koriste samo jedan instrument: financiranje iz sred- 
stava središnjeg državnog, odnosno lokalnog, proračuna. Ti su instrumenti 
nezavisnoj kulturnoj produkciji u Hrvatskoj, a tako i u Zagrebu, dostupni 
tek u zadnjih nekoliko godina, te u mnogome ne funkcioniraju na zadovo- 
ljavajući način. Pored mnogih drugih kritika, kao ključne zamjerke ovdje 
možemo istaknuti: isključivo programsko financiranje, nepostojanje 
mogućnosti višegodišnjeg financiranja projekata i programa, te neposto- 
janje jasnih kriterija i parametara pri donošenju odluka o financiranju. Sve 
to, kao i slabo ili nikakvo korištenje drugih instrumenata, još uvijek dovodi 
nezavisnu kulturnu produkciju u Hrvatskoj u znatno nepovoljniji položaj 
naspram javnog kulturnog sektora, koji čini veliki skup institucija čiji su 
osnivači lokalna, regionalna ili nacionalna državna uprava. 

Urbane politike još uvijek su samo neizravno vezane uz politike kultur- 
nog razvoja. One tek u posljednje vrijeme dobivaju sve više mjesta u javnom 
prostoru, s time da i dalje ne postoje cjelovite strategije koje bi jasno odre- 
dile dugoročni smjer i način razvoja gradova. Tako se i o razvoju grada 

Zagreba odlučuje stihijski, grad se planira punktualno, a pitanje očuvanja 
postojećih i izgradnje novih genuinih javnih sadržaja često ostaje na margi- 
ni. Tako se, na primjer, kao sadržaji s javnom funkcijom prezentiraju 
objekti ugostiteljske i trgovačke djelatnosti, dok se prostori koji bi ispunja- 
vali kulturnu i druge socijalne funkcije gube iz perspektive. Utoliko pitanja 
razvoja kulture, a osobito pitanje razvoja nezavisne kulture i njezine uloge 
u razvoju grada, ostaju na samoj margini. 

Svi gradovi u Hrvatskoj, a pogotovo Grad Zagreb, raspolažu vrijednim 
skupom nepokretne imovine, dok istovremeno nemaju jasno zacrtane i 
transparentne politike upravljanja prostorom. Radi se o najrazličitijim pro- 
storima - od velikih građevina u javnim funkcijama, čija je opstojnost više 
ili manje neupitna (administrativne zgrade, kulturni i sportski objekti itd.), 
preko manjih poslovnih ili stambenih objekata, pa do velikih napuštenih 
bivših industrijskih prostora. O načinu upravljanja tom imovinom dovo- 
ljno govori podatak da ne postoji javno dostupan dokument koji bi 
sadržavao popis nekretnina kojima je Grad Zagreb vlasnik te iz kojeg bi 
bilo razvidno tko, na koji način i pod kojim uvjetima koristi određeni pro- 
stor u gradskom vlasništvu. Sukladno tome, jasna procedura dodjele na 
korištenje pojedinih prostora, bilo u komercijalne, bilo u neprofitne svrhe, 
ne postoji. Upravo stoga Zagreb, među ostalima, na svojoj kulturnoj mapi 
oskudijeva javnim prostorima u kojima i oko kojih se proizvode nove kul- 
turne i socijalne vrijednosti. Ne otvaraju se novi prostori nezavisne kulture, 
a postojeći (klub Močvara na primjer) su posljedica “hvatanja povoljnog 
trenutka" i iskazivanja “dobre volje" pojedinaca koji su u danom trenutku 
obnašali određenu funkciju u gradskoj vlasti - dakle, nikako nisu posljedi- 
ca definiranog i transparentnog sustava. 

Politike za mlade, definirane nacionalnim i gradskim strateškim doku- 
mentima (Nacionalni, odnosno Gradski program djelovanja za mlade), kao 
intersektorske politike, jednim se svojim dijelom odnose i na onaj segment 
djelovanja nezavisne kulture koji se najčešće naziva kulturom mladih. One 
(još uvijek samo deklarativno) potiču samoorganizaciju mladih, njihovu 
kreativnost i participaciju u kulturnom životu, te su tako jedan od bitnih 
oslonaca zagovaračkih aktivnosti djelovanja nezavisne kulture. To je osobi- 
to došlo do izražaja u djelovanju zagrebačke scene, kroz taktičko partner- 
stvo sa sektorom mladih. Iako povezivanje s politikama za mlade ima 
bitnih prednosti, postoji ijedna opasnost koja još uvijek nije otklonjena. 
Naime, lokalni obnašatelji vlasti, u svojoj sklonosti pojednostavljivanju i 
kratkoročnom sagledavanju, često izražavaju tendenciju da se ukupna 
nezavisna kultura svede pod kulturu mladih, te da više ne bude tretirana 
kroz institucije i instrumente kulturnih politika nego politika za mlade. 
Tako nešto dovelo bi do apsolutnog isključivanja velikog dijela nezavisne 
kulture koji ni na koji način ne spada u sektor mladih - niti je ta kulturna 
produkcija namijenjena isključivo mladima, niti nju proizvode isključivo 
mladi ljudi. 

Preko nacionalne do lokalne razine djelovanja 

Nezavisna kulturna scena grada Zagreba očekivano je, s obzirom na 
ekonomsko-socijalne prednosti koje donosi smještenost u glavni grad, u 
inače prilično centraliziranom sustavu, najrazvijenija - u pogledu broja 
organizacija i razvijenosti njihovih kapaciteta, kao i s obzirom na dinamiku 
i kvalitetu programa. Nakon inicijalne faze njezina razvoja, na nacionalnoj 
(Ministarstvo kulture) i na lokalnoj razini (Gradski ured za kulturu), otvaraju 
se instrumenti programskog financiranja koji ukazuju na to da je ona pre- 
poznata kao akter u kulturnom polju; doduše (tada i još uvijek), samo na 
marginama tog sustava. Istovremeno, u tom trenutku (oko prijelaza sto- 
ljeća) ključni međunarodni donator, kojije 90-ih pomogao u nastajanju jed- 
nog dijela te scene, tek je u početnoj fazi povlačenja. Tu relativno povoljnu 
situaciju zagrebačke organizacije, predvođene prvenstveno inicijativom 
Multimedijalnog instituta, ne koriste kako bi same dodatno ojačale, već se 
usmjeruju povezivanju s drugim akterima, najprije na nacionalnoj (mreža 
Clubture), a kasnije i na lokalnoj razini (suradnička platforma Zagreb - Kul- 
turni kapital Evrope 3000). Takva, za daljnji razvoj temeljna, strateška odlu- 
ka proizlazi iz jasne spoznaje da je uspjeh i daljnji rast svake pojedine orga- 
nizacije nužno vezan uz razvoj i rast nezavisne kulturne scene u cjelini. A 
takvo što moguće je ostvariti (dobro su toga bili svjesni pokretači novih kre- 
tanja na nezavisnoj sceni) jedino uz uvođenje određenih promjena u okviri- 
ma unutar kojih ta scena djeluje - okvirima koje određuju za nju relevantne 
javne politike. No, da bi do istih došlo, bilo je potrebno učiniti određene 
korake koji će tu scenu iznutra ojačati, te uz pomoć kojih će ona biti viđena 
kao više ili manje značajan akter na kulturnoj i ukupnoj društvenoj sceni. 

Kao prvi korak u tom smislu, Multimedijalni institut, u suradnji s 
nekoliko drugih zagrebačkih organizacija, pokreće inicijativu za kreiranje 
nacionalne suradničke programske mreže Clubture (Klubtura), koja od 
samih početaka (2001. godina) pa do danas radi na jačanju suradnje, distri- 
buciji raznolikih programskih sadržaja diljem Hrvatske, izgradnji kapacite- 
ta organizacija, ali i, što je iz ove perspektive i najvažnije, jačanju vidljivosti 
i prepoznatljivosti ove specifične nove kulturne scene, kako u stručnim 
krugovima i široj javnosti, tako i kod donositelja odluka. Kreirajući nove 
modele suradnje i umreženog djelovanja, kreiraju se i postupno prenose 
nove kulturne i socijalne vrijednosti. Upravo to izgrađuje temelje za 
stvaranje pozicije s koje se mogu (a možda i moraju) zahtijevati promjene. 

Kao jedan od prvih koraka prema aktivnom bavljenju kulturnim politi- 
kama, opet na inicijativu Multimedijalnog instituta, osniva se Policy_ 
Forum kao neformalna skupina pojedinaca, stručnjaka i kulturnih djelat- 
nika koji su na ovaj ili onaj način vezani uz nezavisni kulturni sektor. Poli- 
cy_Forum je prvotno vezan uz nacionalnu mrežu organizacija (Clubture) i 
njegovo je djelovanje na početku usmjereno na nacionalnu razinu. Ključni 
iskorak i ključno postignuće jest akcija “spašavanja" Vijeća za nove medij- 
ske kulture pri Ministarstvu kulture, nakon koje slijedi i sudjelovanje u for- 

miranju polja djelovanja Vijeća te sudjelovanje pojedinih aktera nezavisne 
kulture u njegovu radu. Time je osigurana oh relativno stabilna pozicija 
nezavisnih programa na nacionalnoj razini, te je otvoren prostor za djelo- 
vanje u dva smjera. S jedne strane, “pripremanje terena" za moguće inter- 
vencije u sustavu, na način da se osiguraju alternativni mehanizmi za 
jačanje kapaciteta nezavisnih organizacija, iz čega nastaje prijedlog za 
osnivanjem Zaklade za nezavisnu kulturu. S druge strane, orijentacija na 
lokalne javne politike, i to upravu u glavnom gradu. Naime, osim primarne 
potrebe za stabilizacijom vlastitog djelovanja, zagrebačke organizacije su u 
tome našle i drugu motivaciju. Svjesne da se preko potencijalno uspješnih 
projekata provedenih u Zagrebu iskustva mogu prenositi u manje razvijeni- 
je sredine, rade na način da proizvode transferabilne modele i strukture te 
da ih prenose organizacijama iz drugih gradova, i to koristeći mrežu Club- 
ture.” I upravo zbog toga uživaju i podršku organizacija iz drugih gradova 
te su zato i dvije nacionalne mreže, Clubture i Mreža mladih Hrvatske, izra- 
zito prisutne u svim zagrebačkim akcijama. 


Prepoznavanje okruženja i trenutka 

Ovdje bismo htjeli istaknuti da vrijeme i način ulaska u polje zago- 
varanja promjena i javne kritike određenih politika nije bilo ni proizvoljno 
niti slučajno. Naime, inicijatori tih akcija itekako su bili svjesni okruženja 
u kojem djeluju. S jedne strane dobro razumiju vlastiti sektor, poznaju ga u 
cjelini, poznaju načine djelovanja ne samo svojih nego i drugih organiza- 
cija, ito kroz direktna iskustva suradnje, svjesni su kvaliteta i nedostataka, 
kako vlastitih, tako i programa scene u cjelini. Jasno im je da je nezavisna 
kultura, programski i na druge načine, “opravdala” svoje postojanje, ali i da 
ista još uvijek poigrava na margini ukupnog kulturnog polja. S druge stra- 
ne, oni redovno i proaktivno prate sve promjene i najsitnije pomake u kul- 
turnom sustavu. Jako dobro uviđaju da je i sustav (otvaranjem instrumena- 
ta za financiranje programa) prepoznao postojanje te scene. No, jasna im je 
i tendencija da ona, iz perspektive tog istog sustava, budući da on još dugo 
neće promijeniti svoj fokus i svoje utemeljenje u javnim kulturnim ustano- 
vama, neće moći samo tako promijeniti status “alternative" i izaći iz margi- 
ne na koju je tako smještena. Istovremeno, prisutna je svijest o povlačenju 
međunarodnih fondova i sve manjoj dostupnosti inozemnih sredstava. 
Pored toga, oni jasno uviđaju tromost i slabu efikasnost rada većine javnih 
kulturnih institucija te inertnost i zatvorenost ukupnog kulturnog sustava 
koji nije spreman na značajnije promjene. U toj se situaciji detektira opas- 
nost, ne samo od kočenja daljnjeg razvoja, nego i od mogućeg nazadovanja, 
ako ne i propadanja, dijela ili čitave scene. Koliko god te okolnosti sjedne 
strane predstavljaju realnu prepreku za razvoj nezavisne scene, s druge 
strane ostaje otvoren još uvijek nedovoljno ispunjeni prostor za potencijal 
kojeg donose novi oblici kulturne produkcije. I njezini nositelji dobro uo- 
čavaju taj prostor i upravo u tome vide svoju šansu. 

Nadalje, oni su itekako svjesni ijednog drugog sustava kojem također 
pripadaju - kao organizacije civilnog društva (ili u drugoj, u posljednje 
vrijeme dosta izbjegavanoj terminologiji, kao nevladine organizacije) oni 
zauzimaju i proaktivnu poziciju u kreiranju i provedbi politika razvoja civil- 
nog društva. Dakle, vlastitu poziciju ne ostvaruju tako da je isključivo grade 
unutar jednog aspekta (onog kulturnog), već je i učvršćuju na široj sceni 
civilnodruštvenih organizacija. Otud, između ostalog, dolazi i orijentacija 
na suradnju s organizacijama koje dolaze iz drugih sektora. Na taj se način 
stvara i učvršćuje kredibilitet scene/organizacija/pojedinaca kao aktera na 
širem društvenom polju. 

Također, dobro shvaćaju nove trendove i tendencije u ukupnom socio- 
ekonomskom razvoju, pri čemu prvenstveno kao važan moment uočavaju 
mogućnosti, kao i opasnosti koje proizlaze iz relativno naglog razvoja glav- 
nog grada. Upravo zato i šire područje vlastitog djelovanja, na način da pos- 
taju široko prepoznati akteri u zagovaranju očuvanja postojećih i stvaranja 
novih javnih prostora te participacije građana u procesima donošenja 
odluka. 

Iako orijentirani na lokalno, iz perspektive ne gube vlastitu poziciju u 
međunarodnom kontekstu te i dalje razvijaju postojeće i stvaraju nove 
međunarodne veze. Tako je i ključni lokalni projekt (platforma Zagreb - 
Kulturni kapital Evrope 3000) definiran i kao projekt međunarodne surad- 
nje. Također su uključeni i u kurentne aktivnosti, vezane uz poticanje pro- 
mjena u europskim kulturnim politikama kroz sudjelovanje u projektu 
“Berlinska konferencija za europsku kulturnu politiku". Tako, istovreme- 
no, kroz međunarodnu suradnju stvaraju i jačaju svoj kredibilitet na 
lokalnoj razini, ali i kritički sudjeluju u internacionalnim projektima - pri- 
hvaćaju i transferiraju dobre europske prakse na način da ih prilagođavaju 
vlastitoj sredini, ali i prepoznaju pogreške koje otvoreno kritiziraju i koje 
nastoje ne ponavljati. 

Organizirana i povezana zagrebačka kulturna scena, kako na nacio- 
nalnoj (Clubture), tako i na lokalnoj razini (Zagreb - Kulturni kapital Evro- 
pe 3000), ali is međunarodnim vezama, jako dobro i točno prepoznaje kon- 
tekst u kojem djeluje. Pored toga, u stanju je detektirati i ključni politički 
trenutak te načine na koje treba djelovati, kako bi temeljna pitanja vlasti- 
tog razvoja (i opstanka) donijela i održala na javnoj agendi. 


Iz kritike sustava prema konkretnim rješenjima 

Zagrebačka zagovaračka koalicija/inicijativa svoje djelovanje nije usm- 
jerila isključivo prema općim pitanjima vezanima uz kulturni sustav i nači- 
ne donošenja i provedbe odluka u općoj sferi kulturnih politika, niti ga je 
svela na pokušaj zadovoljenja partikularnih potreba pojedinih organizacija 
ili grupa. Pored toga, iako prvenstveno orijentirana na lokalna pitanja, ona 
u svojim zahtjevima i argumentima nikada iz vida ne gubi širu perspektivu 
cjeline sustava koji je definiran na nacionalnoj razini. Pitanja kojima se 

bave samo su na prvi pogled iskljucivo lokalnog karaktera. Ona su, naime, 
uvijek postavljana u širem kontekstu te su zahtjevi i prijedlozi uvijek davani 
kao dugoročna, strukturna i modelska rješenja. 

Nakon što je na nacionalnoj razini stvoren relativno siguran okvir za 
programsko djelovanje u obliku Vijeća za nove medijske kulture, otvorena 
je mogućnost za aktivnije bavljenje lokalnim pitanjima. Istovremeno, 
mreža na nacionalnoj razini (Clubture) je izgrađena, funkcionalna i stabil- 
na te se njezini inicijatori mirno mogu okrenuti stvaranju jake suradničke 
platforme na lokalnoj razini, primjenjujući sličan princip taktičkog, opera- 
tivnog i programskog umrežavanja. Tako nastaje i uspješno funkcionira 
platforma Zagreb - Kulturni kapital Evrope 3000, uz koju se veže i 
Policy_Forum. 

Postojeća “plutajuća"? policy platforma koristi se kao svojevrsni brand 
ili barem označitelj za organiziranu skupinu raznolikih nezavisnih aktera 
koji promišljaju kulturni i širi socijalni sustav u kojem djeluju, koji rade na 
proizvodnji novog kulturnog i socijalnog kapitala te na artikulaciji novih 
koncepata i vrijednosti koji iz njih proizlaze. Paralelno s tim, rade i na 
aktivnoj kritici sustava koji nije u stanju prihvatiti nove načine kulturne 
produkcije i društvenog djelovanja pa tako iste niti primijeniti s ciljem pro- 
mjene i oživljavanja ukupne kulturne proizvodnje. Svjesni vlastite nemoći, 
kao i konteksta koji onemogućuje značajnija zadiranja u postojeći sustav, 
te prihvaćajući da se takve promjene moraju događati sporo (a iz perspekti- 
ve nezavisne kulture predugo), kako bi se izbjegle velike krize i potresi 
ukupnog kulturnog polja, odlučuju se za promjenu taktike i usmjerenja. 
Polazeći od kritike sustava kreću prema artikulaciji konkretnih rješenja 
koja bi osigurala opstanak i daljnji razvoj nezavisne kulture. Ona su 
određena u tri ključna aspekta: (1) jačanje kapaciteta organizacija nezavis- 
ne kulture kroz uvođenje dodatnih instrumenata financiranja kojima bi se 
obuhvatile potrebe koje nisu vezane uz osnovnu proizvodnju programa 
(institucionalne potpore, financiranje suradnje, edukacije i sl.); (2) stvara- 
nje okvira za istraživanje i valorizaciju postignuća nezavisne kulture, te za 
akumulaciju i prijenos znanja; (3) osiguravanje adekvatnih prostornih 
resursa. Kroz sve te aspekte provlači se i naglašava suradnja kao temeljna 
okosnica - suradnja među samim organizacijama, ali i između javnog i 
civilnog sektora, koja se ostvaruje na različitim razinama: lokalnoj, nacio- 
nalnoj, regionalnoj i međunarodnoj. 


Kao što je navedeno u tekstu koji predstavlja ovu platformu, grupa okupljena oko Policy_ 
foruma promjenjiva je u svojem broju i strukturi s obzirom na trenutne teme kojima se 
bavi te se tako veže i uz različite subjekte (mreža Clubture, suradnička platforma Zagreb - 
Kulturni kapital Evrope 3000, inicijativa Pravo na Grad, pojedine organizacije, itd.), od- 
nosno pluta između njih. 


47 Zagovaranje promjena: sabrana iskustva zagrebačke inicijative 


3.2. Strategije, taktike, metode, forme ... 
- kroz iskustva zagrebačke inicijative 


Ovdje nam nije namjera kreirati priručnik preporuka o uspješnom 
djelovanju kod zagovaranja promjena u kulturnim politikama, nego samo 
želimo pokušati opisati strategije, taktike, metode, forme... za koje smatra- 
mo da su bile ključne u djelovanju ove inicijative. U tom smislu izdvajamo 
sljedećih deset točaka: 


1. Stvaranje stabilnog zajedništva / Proizvodnja zajedništva 

Kao ključni preduvjet za uspješnost svih ostalih metoda, taktika, strate- 
gija... pokazalo se inzistiranje na zajedničkom djelovanju. Stvaranje i, mož- 
da još važnije, održavanje stabilnih suradničkih platformi koje mogu djelo- 
vati kao zagovaračke koalicije ili se udruživati s drugima, osnova je za svako 
daljnje djelovanje. Zagrebačka lokalna kolaborativna platforma, kao i ona 
nacionalna, nastala je po principu širenja u koncentričnim krugovima te 
okupljanja oko zajedničkog interesa, pri čemu je ključno ne izostaviti i 
pojedinačne interese, odnosno dovesti ih u vezu i ravnotežu s onim općim. 
Inzistiranje na učestaloj otvorenoj i kritičkoj komunikaciji (kroz redovne i 
izvanredne sastanke, personalne razgovore, mailing liste ina druge načine) 
omogućilo je stvaranje atmosfere međusobnog povjerenja, koje je pak 
garancija za dugoročno održavanje zajedništva. Bitno je naglasiti kako se 
identiteti pojedinih organizacija i osoba ne gube unutar zajedničkog, nego 
i dalje ostaju prisutni u njihovim aktivnostima. No, ne smije se zaboraviti 
da se takve suradničke platforme ne mogu stvarati s bilo kim. Ključ njihove 
održivosti upravo je u postupnoj izgradnji partnerskih odnosa među akteri- 
ma koji već dijele određeni sustav vrijednosti, imaju slične načine organi- 
zacije, djelovanja i odlučivanja, te su na programskoj razini kompatibilni. 
Nije nevažno ni to da se nalaze na manje-više sličnim pozicijama naspram 
sustava (koje su sposobne sagledati i artikulirati) te su tako međusobno 
vezane i sličnim potrebama. I, svakako, važno je da su uključene organiza- 
cije, u smislu ljudi koje ih čine, stabilne, odnosno da ih čine pojedinci pre- 
dani svojoj organizaciji i njenim programima - pojedinci na čije se prisus- 
tvo (a onda i aktivnost) može na dulje vrijeme računati i koji su spremni 
reagirati u kratkom vremenu. 

2. Lideri vizionar kao dio kolektiva 

Ne treba naivno misliti da će grupa ljudi okupljenih oko zajedničkih 
interesa (koji, naglašavamo, obuhvaćaju i specifične partikularne potrebe) 
funkcionirati sama od sebe, kao što je naivno za očekivati da će svaki član 
grupe u svakom trenutku biti jednako predan i aktivan u postizanju 
pojedinih ciljeva. Osobito u zagovaračkim grupama nužno je da postoji ona 
osoba (ili eventualno nekoliko njih) koja će moći artikulirati viziju prema 
kojoj čitava grupa ide, koja će znati prepoznati i definirati ciljeve na način 
da oni odgovaraju većini u grupi, te koja će moći pojedince u grupi motivi- 
rati za zajedničko djelovanje. Pored toga, važno je imati i osobe koje će htje- 
tii moći povući ideju prema realizaciji. U zagrebačkom slučaju takvi su lju- 
di uvijek postojali, a ne iznenađuje previše da su oni koji su najviše vjerova- 
li, širili priču, motivirali druge, gradili smjer, a na kraju i odrađivali planira- 
no, izrasli u jednoj organizaciji - onoj koja je većinu ovih procesa i inicirala. 
Istovremeno, ti isti nisu iskazivali potrebu za preuzimanjem svih zasluga i 
povezivanjem čitave inicijative sa sobom. Upravo suprotno - na svim se 
razinama, pa i na toj, na različite načine inzistiralo na zajedništvu, kolektiv- 
nosti i suradnji. 


3. Taktičko partnerstvo 

Zagrebačka zagovaračka inicijativa utemeljena je na već opisanom 
povezivanju kulturnih organizacija, ali ina suradnji i zajedničkom istupa- 
nju s jednim drugim sektorom - sektorom mladih - koje se ostvaruje kroz 
partnerstvo s Mrežom mladih Hrvatske, krovnom nacionalnom organizaci- 
jom mladih. Partnerstvo između ta dva sektora pokrenuto je iz taktičkih 
razloga jačanja pozicije s ciljem ostvarivanja interesa i jedne i druge zainte- 
resirane strane, ali je ono i prirodna posljedica preklapanja u područjima 
djelovanja, ciljnim skupinama i načinima organiziranja, koji su već neko 
vrijeme organizacije nezavisne kulture i organizacije mladih upućivale jed- 
ne na druge. Važno je istaknuti da je odnos između organizacija nezavisne 
kulture s jedne strane i organizacija mladih s druge definiran upravo na 
ravnopravnom partnerstvu. Naime, bez obzira na odnos snaga u kojoj broj- 
čano i po kapacitetima prevladava nezavisna kultura i njene pozicije pokre- 
tača procesa, Mreža mladih Hrvatske na svim je razinama uključena kao 
ravnopravni partner, a ne kao još jedna organizacija priključena postojećoj 
inicijativi. Na taj su način osigurani ne samo preduvjeti za dugoročnu 
suradnju, nego je osnažena i pozicija čitave inicijative koja svoju argumen- 
taciju istovremeno može graditi iz dvije perspektive. 


4. Javno zagovaranje, a ne skriveno lobiranje 

Izabrati javno zagovaranje prije nego skriveno lobiranje nije samo prin- 
cipijelno pitanje nepristanka na ulazak u, u našem društvu još uvijek uobi- 
čajene, interpersonalne interesne lance i rješavanje potreba iza zatvorenih 
vrata, u poluskrivenim dogovorima s pojedincima koji trenutno obnašaju 

određene funkcije. Takvo što nije niti primjereno, ali ni provedivo u praksi, 
s obzirom na sadržaj zahtjeva i s obzirom na način kako su oni artikulirani. 
Naime, problemima se pristupa na način da ih se sagledava u cjelini susta- 
va, tj. da se iz pojedinih problema i potreba artikuliraju zahtjevi postavljeni 
kao dugoročna, strukturna i modelska rješenja koja će, budu li jednom 
provedena, imati pozitivan utjecaj, ne samo na pojedine organizacije okup- 
ljene u koaliciju, nego i na sektor u cjelini.” Utoliko se ti zahtjevi trebaju 
artikulirati u široj javnosti, ne samo prema donositeljima odluka (budući 
da se radi o sustavnim promjenama koje se ne daju riješiti trenutnom 
intervencijom jednog čovjeka, na kojoj god on poziciji moći bio), nego se u 
raspravu treba uključiti što je moguće više onih aktera na koje se oni odno- 
se i tako zadobiti njihovu više ili manje izravnu podršku. 


5. Mediji kao glavni saveznici 

Iz prethodnog je jasno da se na medije mora ciljano gledati kao na 
glavne saveznike. Oni su veza, da naglasimo očito, prema gotovo svim 
ciljnim skupinama. Ne samo da su najvažniji kanal komunikacije sa širom 
javnošću, nego su i ključni prostor unutar kojeg se određeni subjekti u poli- 
cy procesima mogu postaviti kao akteri naspram onih aktera koji posjeduju 
djelatnu moć, odnosno koji obnašaju vlast. Oni su, u trenutnoj situaciji 
nepostojanja jasnih institucionalnih točaka koje omogućuju sudjelovanje 
građana u procesima donošenja odluka, možda i jedino mjesto s kojeg se 
može izvršiti ikakav utjecaj na javne politike. Kroz višegodišnje djelovanje, 
stalnu komunikaciju, usavršavanje vlastitih znanja i vještina u medijskom 
komuniciranju, zagrebačka inicijativa i organizacije koje su bile uključene 
u različite zagovaračke aktivnosti, stekle su svoju medijsku poziciju i redo- 
vito nastavljaju koristiti medije kao prostor artikulacije vlastitih potreba, 
ali i kao prostor kritike. 


6. Raznolike forme djelovanja - raznolike ciljne skupine 

U zagovaranju, ne samo konkretnih zahtjeva i rješenja, nego i kul- 
turnih i socijalnih vrijednosti na kojima isti počivaju, zagrebačke su orga- 
nizacije koristile raznolike forme. Kao jedan od najuspješnijih oblika često 
su korištene unaprijed najavljivane ili (što je još uspješnije) tajne akcije, 
popraćene intenzivnom medijskom kampanjom. U svrhu oglašavanja 
poruka koje proizlaze iz tih akcija, korišteni su i neki klasični elementi 
marketinga, poput letaka i plakata, ali se puno učinkovitijim pokazalo 


22 Ono što prethodi takvoj artikulaciji zahtjeva jest proces koji se odvija unutar okupljene 
grupe, a kreće od iznošenja pojedinačnih interesa, zatim njihova usuglašavanja kao 
interesa grupe, da bi se na kraju oni mogli sagledati i definirati kao interesi čitavog 
sektora - u ovom slučaju nezavisne kulture s jedne, te sektora mladih s druge strane. No, 
tu proces nije završen. Naime, potrebno je tako definirane interese sagledati unutar šireg 
društvenog okvira i razviti argumentaciju koja ih na agendu smješta kao opće javne 
interese. 

komuniciranje putem medija (konferencije za medije, priopćenja, izjave i 
intervjui, javna sučeljavanja i sl.). Upravo takve akcije s velikim medijskim 
odjekom ključne su ne samo za upoznavanje šire javnosti s određenom 
problematikom, nego i za izgradnju vlastite pozicije naspram onih kojima 
su zahtjevi upućeni, tj. naspram obnašatelja vlasti u Zagrebu. Međutim, 
važno je bilo organizirati i proces javne rasprave i komunikacije s užim 
krugom ciljnih skupina koje su postavljene kao zainteresirane strane: 
pored širokog kruga organizacija mladih i nezavisne kulture s jedne strane 
i predstavnika gradske administracije s druge, tu su svakako stručna jav- 
nost, drugi kulturni djelatnici i umjetnici, političari (na vlasti i u oporbi), 
pripadnici civilnih organizacija iz drugih sektora te mediji koji su okuplje- 
ni na javnim tribinama i okruglim stolovima bili uključeni u raspravu. 
Zaključci takvih rasprava, kao i artikulacija problema i potreba, prezentira- 
ni su u dokumentima i manjim publikacijama koji su pak direktno upući- 
vani ciljnim skupinama i/ili predstavljani kroz nove akcije. Cijeli proces bio 
je prezentiran, praćen i dokumentiran na web stranicama putem kojih se, 
kao i putem mailing lista, odvijao i dobar dio komunikacije. Uslijed opi- 
sanih tipičnih zagovaračkih aktivnosti, zagrebačke organizacije nisu zabo- 
ravile na svoju primarnu orijentaciju prema kulturnim programima, te su 
dosad napravljene dvije velike manifestacije pod nazivom Operacija:grad. 
Ta su događanja okupila veliki broj zainteresiranih, koje čine uglavnom 
mladi, a koji na taj način postaju važna skupina koja podržava zahtjeve ini- 
cijative. Osim toga, upravo zahvaljujući takvim aktivnostima sama inicijati- 
va, kao i definirani zahtjevi, dobili su i dodatan medijski prostor. 


7. Legitimnost političkog djelovanja 

Uspješno zagovaranje, čiji su ciljevi afirmacija civilnog sudjelovanja u 
definiranju i provedbi javnih politika (policy), kao i konkretno utjecanje na 
rješavanje određenih problema ili skupa problema, u sustavima u kojima 
su institucije građanske participacije slabo razvijene ili uopće ne postoje, 
nužno se percipira kao ulazak u prostor političkog, shvaćenog u užem 
smislu (politics). S obzirom na to da je prostor političkog djelovanja relativ- 
no uzak, uvijek je prisutna opasnost da se svaki aktivizam koji se bavi pitan- 
jima koja su do sada manje-više pripadala sferi državne vlasti i diskursu 
stranačkog života, pokuša diskreditirati upravo time što ulazi u prostor 
kojemu, kako se pokušava tvrditi, ne pripada, odnosno na kojeg, budući da 
svoju legitimaciju ne traži kroz sustav demokratskih izbora, nema pravo. 
Takvi pokušaji “razotkrivanja skrivenih političkih ambicija" pojedinaca ili 
čitave grupe, ili pak optužbe za prikriveno koaliranje s pojedinim politič- 
kim strankama, često su bili korišteni kao sredstvo protunapada, odnosno 
odgovora na kritike gradske vlasti koje je javno uputila zagrebačka inicijati- 
va. No, bez obzira na tu opasnost, ulazak u taj prostor, preuzimanje dijela 
diskursa, strateško i taktičko planiranje koje uzima u obzir političke dina- 
mike i svjesno je političkog trenutka u kojem djeluje, nužno je kako bi se 

otvorio prostor za jači utjecaj civilnog društva, upravo kao korektiva vlasti - 
paiu sferi kulturnih politika. Svakako je izuzetno bitno pritom ostati izvan 
scene političkih stranaka, ne priključiti se niti jednoj političkoj opciji i 
ustrajati u zahtjevima koji su postavljeni na javnu agendu, a ne pristajati na 
pogodbe oko partikularnih interesa. Na taj se način i unaprijed mogu gore 
navedene i slične optužbe barem djelomično anulirati, a upornost i očuva- 
na nezavisna pozicija omogućit će izgradnju imidža vjerodostojnosti, kon- 
zistentnosti i “ispravnosti”. 


8. Kontinuitet i dosljednost 

Na temelju iskustva djelovanja zagrebačke inicijative, možemo sa 
sigurnošću potvrditi tezu koja će se naći u gotovo svim priručnicima za 
zagovaranje: održavanje problema kao teme u javnom prostoru i na politič- 
koj agendi jedan je od najvećih izazova svake zagovaračke inicijative. 
Nakon što se pred izbore na lokalnoj razini konačno dobio relevantan 
medijski, javni i politički prostor za pitanja vezana uz mlade i nezavisnu 
kulturu u gradu Zagrebu, bilo je potrebno osmisliti i provesti niz aktivnosti 
(što javnih, što u pregovorima s gradskom vlašću), koje su na ovaj ili onaj 
način ključne probleme ponovno vraćale u fokus. Pritom je također bilo 
važno taj kontinuitet artikulirati, odnosno svaku javnu aktivnost dovesti u 
vezu s prethodnima. Pored permanentnog (a iscrpljujućeg) djelovanja, u 
ovom smislu izuzetno je važna dosljednost u zahtjevima i poziciji. Čvrsto 
stajalište o cjelini zahtjeva, nepristajanje na partikularna rješenja i pokuša- 
je potkupljivanja pojedinih organizacija (ili pojedinaca), te spremnost na 
otvorene sukobe i negativne praktične posljedice koje iz njih mogu proi- 
zaći, osigurali su poziciju otvorene, nesuzdržane i oštre javne kritike koja 
se pod svaku cijenu želi sačuvati. To je upravo ono što je čitavoj inicijativi 
osiguralo kredibilitet i povjerenje šire javnosti. Tako su teme koje su u svib- 
nju 2005. dospjele na javnu agendu, unatoč stalnom otporu i pokušajima 
opstrukcije od strane Grada, i dvije godine nakon toga ostale aktualne. Ia- 
ko još uvijek nije došlo do ostvarenja konkretnih rezultata u smislu trajnih 
institucionalnih rješenja, ova tema nije potrošena ni zaboravljena, nego i 
dalje ima određenu društvenu i političku relevantnost. 


9. Mobilizacija postojećih resursa i osiguravanje novih 

Sasvim je očito da je za provedbu ovako dugotrajnih, zahtjevnih i 
brojnih aktivnosti potrebno imati relativno veliki broj motiviranih ljudi, 
mjesto s kojeg se djeluje te materijalna i financijska sredstva pomoću kojih 
se djeluje. Održivost zagrebačke inicijative najvećim se dijelom temelji na 
ulaganju postojećih resursa uključenih organizacija. Većina osoba koje 
predvode inicijativu ili koje su vodile pojedine aktivnosti, kao i veliki broj 
suradnika, rade volonterski. Uredski, tehnički i drugi slični resursi 
najvećim su dijelom osigurale same organizacije, dok se financijska 
sredstva prikupljaju putem javnih natječaja domaćih i međunarodnih 

donatora. Oslanjanje na resurse organizacija, prvenstveno u smislu 
ulaganja ljudskih resursa, a koje uglavnom čine vodeći ljudi tih 
organizacija, svakako osigurava uspješnost zagovaračkog djelovanja, ali i 
slabi te organizacije. No, unatoč tome, u nijednoj od njih nije došlo do 
ozbiljnih kriza i padova, budući da su se organizacijski i programski 
prilagođavale novim situacijama, te su se i kroz svoje temeljne aktivnosti 
uključivale u zagovaračke procese. Osim toga, ova inicijativa jača svoje re- 
surse i u smislu edukacije - bilo učenjem kroz vlastito iskustvo (learning by 
doing), bilo kroz razmjenu iskustva i znanja, organizirane edukacije, kon- 
zultiranje literature i uključivanje stručnjaka. 


10. Vjera, vjerovanje i uvjerenost 

Vjera u mogućnost da će se postići zadani ciljevi, vjerovanje da je 
moguće izvršiti utjecaj te da su pomaci koji se trenutno čine nevjerojatni- 
ma, ostvarivi, pa čak i kad proces traje predugo, i uvjerenost u opravdanost 
zahtjeva i ispravnost ponuđenih rješenja, u temelju su ne samo motivacije i 
djelovanja, nego i ostvarenja bilo kakvog utjecaja uopće. Ukoliko ne postoji 
takvo vjerovanje, svaka će se inicijativa brzo izgubiti, entuzijazam nestati, a 
tema uzaludno potrošiti. 

3.3. Zagovaračke akcije u Zagrebu - 
pregled 


Inicijativa 

Zagrebačku inicijativu čine tri skupine organizacija. To su organizacije 
nezavisne kulture okupljene oko suradničke platforme Zagreb - Kulturni 
kapital Evrope 3000: Centar za dramsku umjetnost - CDU, Multimedijalni 
institut - mi2, Platforma 9.81 - Institut za istraživanja u arhitekturi, Što, 
kako i za koga - WHW, Lokalna baza za osvježavanje kulture - BLOK, Bacači 
sjenki, Community Art i Kontejner | Biro suvremene umjetničke prakse. 
Zatim su tu zagrebački neprofitni klubovi, koji istovremeno djeluju i kao kul- 
turni klubovi ali i kao klubovi za mlade: Močvara, klub Udruženja za razvoj 
kulture *URK", Autonomni kulturni centar - ATTACK! i net.kulturni klub 
MAMA, klub Multimedijalnog instituta. Konačno, tu su i dvije ključne nacio- 
nalne mreže u ova dva polja: Savez udruga Klubtura i Mreža mladih Hrvatske. 


Kronologija aktivnosti 


— Travanj 2005.: 

Održana prva konferencija za medije na kojoj se upozorilo na 
marginalizaciju nezavisne kulture i mladih u Zagrebu, na kojoj je 
predstavljena inicijativa te kojom je započeo proces javne rasprave. 


— Travanj - svibanj 2005.: 

Tribine o položaju nezavisne kulture i mladih u gradu Zagrebu, na 
kojima pored predstavnika dvaju sektora sudjeluju predstavnici politike, 
gradske uprave, kulturni djelatnici i umjetnici, mediji, stručnjaci i druga 
zainteresirana javnost. Održane su tri tribine. 


— Svibanj 2005.: 

Proces javne rasprave organiziran kroz tribine rezultirao je deklaraci- 
jom “Nezavisna kultura i mladi u razvoju grada Zagreba", koju je neposred- 
no pred svibanjske lokalne izbore potpisala većina stranaka i izbornih koali- 

cija, među njima i ona koja kasnije dolazi na vlast. Deklaracija sadrži opis 
stanja i 9 mjera koje su se potpisnici obvezali provoditi ukoliko budu sudje- 
lovali u upravljanju gradom Zagrebom. Mjere se odnose na rješavanje pita- 
nja prostora i institucionalnog okvira za djelovanje nezavisne kulture i 
mladih,” te pitanja koja se odnose isključivo na sektor nezavisne kulture,” 
odnosno mladih.?5 


Akcija fingiranog otvaranja Centra za nezavisnu kulturu i mlade - Gori- 
ca, u sklopu koje je u bivšem tvorničkom kompleksu Badel - Gorica, uz kul- 
turno događanje, javnosti predstavljena deklaracija. 


— Svibanj - rujan 2005.: 
Okupljanje organizacija nezavisne kulture i priprema manifestacije 
Operacija:grad te pregovori s Gradom. 


— Rujan - prosinac 2005.: 

OPERACIJA:GRAD (www.operacijagrad.org) organizirana je kao 
desetodnevna manifestacija tijekom koje su se raznolikim kulturnim i 
zabavnim sadržajima privremeno naselili napušteni i neiskorišteni prostori 
bivšeg tvorničkog kompleksa Badel - Gorica i bazen bivše gradske klaonice 
Zagrepčanke. Organizacijski nositelji bile su udruge [BLOK] - Lokalna baza 
za osvježavanje kulture i Platforma 9,81, dok je program manifestacije 
proizvod suradnje na široj zagrebačkoj nezavisnoj kulturnoj sceni, koja je u 
razdoblju od 8. do 17. rujna preselila svoje programe u spomenute prostore. 
Tako je realizirano 70-ak događanja, u kojima je sudjelovalo 26 udruga, 
umjetničkih organizacija i inicijativa. Pored toga, prostor je tijekom 10 dana 
trajanja manifestacije bio otvoren za javnost, nudeći raznolike sadržaje i 
funkcionirajući kao novi prostor okupljanja. U okviru Operacije:grad 
realizirana su i dva festivala: Touch Me i Urban festival. 8.000 m? vanjskog i 
5200 m? unutarnjeg prostora privremeno je osvojila kultura. Operacija:grad 
bila je izuzetno dobro popraćena u svim medijima te je tijekom tih 10 dana 
bila najpopularnije mjesto u gradu. Projekt je imao i značajan međunarodni 
odjek. Manifestaciju je posjetilo oko 15.000 ljudi. Operacija je realizirana u 
suradnji s Gradom Zagrebom, te je samu manifestaciju otvorio i javno 
podržao gradonačelnik Milan Bandić. Otvorenju je prisustvovao i član 


23 osnivanje Centra za nezavisnu kulturu i mlade kao ustanove mješovitog tipa kojoj su 
suosnivači Grad Zagreb i savez udruga te koja je polilokacijskog karaktera; otvaranje 
postojeće infrastrukture gradskih kulturnih ustanova za programe nezavisne kulture; 
donošenje kriterija dodjele gradskih prostora; rješavanje prostornih pitanja postojećih 
klubova te dovršenje uređenja bivše tvornice Jedinstvo, koja se djelomično koristi u ove 
svrhe 

24 sudjelovanje Grada u osnivanju zaklade za nezavisnu kulturu 

25 provedba strategije Gradski program djelovanja za mlade, osnivanje tijela uprave 
zaduženog za njezinu provedbu te osiguravanje adekvatnih sredstava u proračunu Grada 

Gradskog poglavarstva zadužen za obrazovanje, kulturu i sport, Duško 
Ljuština, te je izrazio podršku ne samo manifestaciji, nego i prijedlogu 
uređenja devastirane tvornice i smještanja Centra u taj prostor. 


Tijekom Operacije:grad održana je i tribina Policy_Foruma na kojoj je 
osnovan Inicijativni odbor za Centar za nezavisnu kulturu i mlade, koji čine 
predstavnici organizacija koje su inicirale ovaj proces.” Od tada pa nadalje, 
Inicijativni odbor je neformalno tijelo koje donosi odluke i organizira 
daljnje akcije vezane uz zahtjeve iz deklaracije. 


Po završetku Operacije:grad prostor se napušta zbog nemogućih uvjeta 
i ruševnog stanja objekata, ali i uslijed povjerenja da će se dana obećanja 
gradskih čelnika ostvariti. S obzirom na relativno uspješnu suradnju koja 
je povodom ove manifestacije uspostavljena s Gradom, nije se htjelo 
ilegalnim zauzimanjem kompleksa narušiti izgrađene odnose. To se, 
nažalost, kasnije pokazalo pogrešnom procjenom, budući da je Grad počeo 
blokirati suradnju, a veći dio kompleksa Badel-Gorica dan je u najam (bez 
ikakvoga natječaja) pojedinim privatnim poduzetnicima te je pretvoren u 
trgovačko-skladišni prostor. 


Nakon Operacije nastavlja se pritisak na Grad te se lobira za 
osiguravanje financijskih sredstava za realizaciju mjera iz deklaracije, što 
je djelomično osigurano u gradskom proračunu za 2006. godinu. 


— Odsiječnja 2006. nadalje: 

Međutim, Grad nije krenuo u realizaciju planiranih sredstava. 
Uslijedila je administrativna blokada koja je posljedica nedostatka 
političke volje i nefunkcioniranja gradske uprave. Pokazalo se da gradska 
uprava nije sposobna za bilo kakvo strukturno djelovanje na provedbi 
procesa javnih politika, nego je vođena interventnim reagiranjem u cilju 
gašenja žarišta ili infrastrukturnim poduhvatima koji prvenstveno 
doprinose političkoj samopromociji. Iskustvo zagrebačke inicijative 
pokazalo je da jedina mogućnost da se nešto realizira jest izboriti se za 
pozornost i podršku najviših nositelja političke moći u gradu, prije svega 
gradonačelnika. Time su svi koji žele sudjelovati u razvoju grada prisiljeni 
baviti se prvenstveno gradonačelnikom, a ne svojom djelatnošću, pri čemu 
najučinkovitije sredstvo javnog djelovanja postaju osobna poznanstva i 
povezanosti. Provedena reforma gradske uprave imala je za posljedicu još 
veću koncentraciju izvršne moći u rukama nekolicine, lišavanje gradske 
administracije operativne snage i poticanje razvoja klijentelizma. Tako su 
svi pokušaji da se određeni projekti pokrenu zastali na ignoriranju i 
opstrukciji uprave zadužene za ovo područje. 


26 po dva predstavnika mreža i platformi te po jedan predstavnik klubova 

— Srpanj 2006.: 

Nezadovoljni takvim razvojem dogadanja te isprovocirani reklamnom 
kampanjom jedne tradicionalne kulturne manifestacije koja promovira 
mlade umjetnike (Salon mladih), a u sklopu koje je cijeli grad bio oblijep- 
ljen velikim plakatima sa slikom gradonačelnika (koji u svom mandatu 
nije napravio apsolutno ništa po pitanju mladih i nezavisne kulture), i to na 
gradskim oglasnim mjestima, organizirana je tajna noćna akcija preljeplji- 
vanja tih plakata, odnosno križanja gradonačelnikova lika. Inicijativa tada 
izlazi u javnost s imenom Pravo na grad te iznosi oštru kritiku na račun 
neučinkovitosti gradske uprave i lažnih obećanja čelnih ljudi grada. Jedina 
reakcija gradonačelnika bila je poruka “Strpljen - spašen!", čime se 
potvrdilo da gradska vlast nije sposobna javno odgovoriti, niti ima ikakav 
odgovor na javno iznesenu kritiku. Pravo na grad je na tu poruku organizi- 
ralo brzi odgovor, protestnu akciju kolektivnog fotografiranja “Strpljenju je 
kraj", u sklopu koje se pred tvornicom Badel okupilo preko stotinu aktivis- 
ta. Ove su akcije u javnosti prepoznate kao direktni politički napad, zbog 
čega je inicijativa dobila do tada neosvojiv medijski prostor i širu društvenu 
podršku. Međutim, uslijedile su i optužbe da je inicijativa rezultat utjecaja 
konkurentskih političkih stranaka, odnosno da je ušla u prostor koji joj, 
budući da njezini predstavnici nisu sudjelovali u procesu izbora, ne 
pripada. Naime, protivnici ne shvaćaju i ne žele priznati ulogu civilnog 
društva kao korektiva vlasti pa tako i aktera u političkom polju. No, ti su 
napadi uspješno anulirani, te je inicijativa prepoznata kao akter u 
pitanjima odnosa vlasti i građana, odnosno sudjelovanja građana u 
procesima donošenja odluka. 


— Srpanj - prosinac 2006.: 

Iza ove kulminacije sukoba uslijedilo je zatišje i potpuni prekid 
komunikacije s gradskom upravom. To je razdoblje iskorišteno za 
reorganizaciju, informiranje, komunikaciju s drugim akterima i razvoj 
daljnje strategije djelovanja. Tako se inicijativa širi i rastavlja na dva smjera 
djelovanja: (1) onaj kojije dalje usmjeren potrebama nezavisne kulture i 
mladih i (2) onaj koji se bavi razvojem grada i upravljanjem gradom. 


— Od kolovoza 2006. nadalje: 

Organizacije okupljene u Inicijativnom odboru formaliziraju svoje 
partnerstvo te osnivaju Savez za Centar za nezavisnu kulturu i mlade, čija je 
misija zagovarati i ostvariti dugoročno i održivo rješenje prostornih 
problema ove scene u obliku Centra za nezavisnu kulturu i mlade, kao 
mješovite ustanove čiji su ravnopravni osnivači Grad Zagreb i savez 
organizacija mladih i nezavisne kulture. Savez za Centar istovremeno se 
bavi i drugim zahtjevima navedenima u deklaraciji, te se redovno sastaje i 
planira daljnje aktivnosti. 

— Od prosinca 2006. nadalje: 

Inicijativa Pravo na grad ulazi u suradnju sa Zelenom akcijom, 
najvećom i najjačom udrugom za zaštitu okoliša u Hrvatskoj, radi pitanja 
razvoja grada i očuvanja javnih prostora. Jedna od ključnih postavki od koje 
kreću ove akcije jest traženje participacije građana u donošenju odluka, te 
se inicijativi priključuje i GONG, udruga koja radi na poticanju građana na 
aktivnije sudjelovanje u političkim procesima. Akcijom “Totalna 
rasprodaja" krenulo se s velikom kampanjom protiv polutajne, 
nekontrolirane i krupne otimačine prostora, i to na primjeru projekta 
devastacije jednog od gradskih trgova (Cvjetni trg, odnosno Trg Petra 
Preradovića) i pretvaranja jednog od blokova u trgovačko-poslovni i 
stambeni zatvoreni prostor. Iza ove akcije uslijedio je niz javnih obraćanja i 
drugih aktivnosti, kao i velika peticija “Stop devastaciji Cvjetnog trga i 
Donjeg grada" kojom je prikupljeno preko 50.000 potpisa. Unatoč tome, 
gradska je vlast, u očitom dogovoru s privatnim investitorima, krenula u 
izmjenu dokumenta koji određuje smjernice i pravila izgradnje grada? na 
način da pogoduje privatnim interesima, nasuprot jasno iskazanom 
protivljenju građana. U trenutku pisanja ovoga teksta još je neizvjesno 
kako će ovaj proces završiti, budući da velike akcije okupljanja građana i 
protesti tek trebaju uslijediti. 


— Travanj 2007: 

Savez za Centar u bivšoj tvornici Jedinstvo organizira manifestaciju 
Operacija grad: Jedinstvo (26.4 - 29.4.), čime je simbolično otvoren 
Privremeni ilegalni centar za kulturu i mlade Jedinstvo. Za razliku od 
prethodne operacije, ova nije bila zamišljena kao privremeno naseljavanje 
s velikom koncentracijom programa u kraćem vremenu. Upravo suprotno - 
ova četverodnevna manifestacija predstavlja uvod u buduće stalno 
korištenje ove lokacije, koja je predložena kao jedna od lokacija Centra. 
Tijekom 4 dana u prostorima bivše tvornice, što uključuje prostore koje su 
dosad koristile i koje nastavljaju koristiti Udruženje za razvoj kulture 
“URK” i Parainstitut Indoš, kao i nove tek obnovljene prostore, realizirano 
je 20-ak raznolikih programa, u suradnji 13 organizacija nezavisne kulture 
i mladih. Događanje je posjetilo oko 5.000 uglavnom mladih ljudi koji su 
izuzetno dobro reagirali na sadržaje i na sam prostor. 


— Od svibnja 2007. nadalje: 

Nakon ovih aktivnosti predstavnici grada pozivaju na obnavljanje 
razgovora, na što se odazvao Savez za Centar te se krenulo u pregovore po 
specifičnim točkama iz deklaracije. Iako je Grad načelno i deklarativno 
pozitivno reagirao na sve prijedloge, u ovome trenutku ne može se sa 
sigurnošću znati hoće li se konačno dogoditi određeni pomaci, odnosno 
hoće li Grad konačno krenuti u realizaciju predloženih projekata. 


27 Generalni urbanistički plan (GUP) 


Policies tor Culture: 
okvir programa 

policies forculture A, 


Participative Policy-Making in South East Europe 


Europska kulturna fondacija (Amsterdam) i Udruga ECUMEST 
(Bukurešt) osmislile su i razvile Policies for Culture kao regionalni okvirni 
program za Jugoistočnu Europu. Program je od 2000. godine usmjeren na 
poticanje sudjelovanja u kreiranju, provedbi i vrednovanju učinkovitih 
novih kulturnih politika diljem zemalja regije. Između 2000. i 2004. godine 
Policies for Culture je podržao više od 20 projekata u Jugoistočnoj Europi. 
Lokalne inicijative promovirale su interakciju i dijalog između građana, 
kulturnog sektora i nadležnih donositelja odluka. Brojne nove inicijative i 
danas razmjenjuju i razvijaju princip participativnih kulturnih politika 
diljem regije, ali i izvan Jugoistočne Europe. 


Ciljevi i pristup 

Program je ustrojen na trostranom djelatnom odnosu između nevladi- 
nog sektora, izvršne vlasti i zakonodavne vlasti, vezano uz proces donošen- 
jajavnih politika koje se odnose na kulturni sektor. Temelji se na pret- 
postavci da javne politike u kulturi mogu ostvariti trajni utjecaj jedino ako 
se u njihovo formuliranje uključe sve zainteresirane strane civilnog druš- 
tva, odnosno svi oni na koje se te politike odnose. Naglasak je stavljen na 
pronalaženje komunikacijskih kanala pomoću kojih bi zainteresirane stra- 
ne komunicirale (što je dosad bilo rijetko) ina osnaživanje nezavisnog sek- 
tora, poticanjem participativnih kulturnih politika, kako bi se i njihov glas 
mogao čuti. S tim su ciljem brojne inicijative potaknute programom Polici- 
es for Culture u trajan proces razmatranja lokalnih i nacionalnih kulturnih 
politika uključile s jedne strane one koji te politike donose i provode (poli- 
cy-makers) is druge strane kulturni sektor Jugoistočne Europe. Svim sudio- 
nicima inicijative su pomogle da neprekidne rasprave o javnim politikama 
transformiraju u konkretne postupke koji će, po principu odozdo prema 
gore (bottom-up princip), doprinijeti održivom osnaživanju kulturnog sek- 
tora u općinama i zemljama regije. 

Glavna područja programa 


AKTIVNOSTI U PRAKSI 

Program Policies for Culture je do 2004. godine pomogao u razvoju i 
provedbi različitih lokalnih inicijativa, s ciljem pretvaranja teorijskih 
postavki u konkretne aktivnosti: 


Albanija 
— “Zašto reforme staju?" - Politike za kazališnu i filmsku produkciju 
(2003.) 


Bugarska 

— Izrada lokalne kulturne strategije za grad Plodviv i uspostavljanje 
djelotvorne strukture za aktivni društveni dijalog (2001.) 

— Tehnološki park kulture I i II (2001.-2004.) 

— Kulturne politike i zakonodavstvo: “Novi pristup za podjelu odgovor- 
nosti" (2003.) 

— Kulturne politike i zakonodavstvo: “Novi pristup za podjelu odgovor- 
nosti" (prateći projekt: 2003.) 


Bosna i Hercegovina 
— "Zajedno za kulturu" - Kulturna strategija općine Prijedor (2003.) 


Hrvatska 

— Participativno donošenje javnih politika: Kulturna strategija Grada 
Zagreba (2002.-2003.) 

— CLUBTURE - Policy Forum: “Prema novom položaju nezavisnog, 
neprofitnog i izvaninstitucionalnog kulturnog sektora u procesu dono- 
šenja javnih politika" (2003.) 

— Kulturna strategija za grad Rijeku (2003.-2004.) 


Moldavija 

— Iniciranje procesa istraživanja, identificiranja i provedbe novih meha- 
nizama financiranja kulturnih institucija i aktivnosti u Republici Mol- 
daviji (2003.-2004.) 


Makedonija 

— Centar za političku debatu, Skopje (prateći projekt: 2001.-2003.) 

— Jačanje nezavisnog kulturnog sektora i institucionalizacija sudjelovan- 
ja u donošenju lokalnih kulturnih politika u općini Prilep (2002.-2004.) 


Crna Gora 
— Platforma za novi utjecaj kulture u Crnoj Gori (2003.-2004.) 

Rumunjska 

— Model socijalnog dijaloga za izradu kulturne strategije pokrajine Timis 
(2001.) i diseminacija rezultata i metodologije (2004.) 

— ARCult - agencija za stručnu i servisnu potporu rumunjskim nezavis- 
nim kulturnim organizacijama i djelatnicima (2002.-2004.) 

— Javno-privatno partnerstvo. U susret kulturnoj strategiji pokrajine Arad 
(2002.-2003.) 


Srbija 

— Suradnja i dijalog u izgradnji učinkovitih lokalnih kulturnih politika u 
općinama Kragujevac, Šabac, Sombor i Užice (2002.) 

— Kulturne politike u pokrajini Zlatibor - drugi korak (2003.-2004.) 

— Strateški razvoj kulture predgrađa, Obrenovac (Beograd) (2003.-2004.) 


ANALIZA I ISTRAŽIVANJE 

Potreba za istraživanjem na području kulturnih politika tema je koja je 
u posljednje četiri godine stalno prisutna u različitim aktivnostima progra- 
ma. Diljem regije potrebno je što prije provesti nezavisna istraživanja kako 
bi se vrednovale politike i njihov stvaran učinak, te kako bi se rezultati 
istraživanja iskoristili kao temelj za kvalitetno donošenje odluka. Program 
Policies for Culture posebno se usredotočio na to područje kroz sredstva 
grupe za istraživanje kulturnih politika (Task force for Cultural Policy 
Research). Grupa nastoji koristiti i dalje razvijati bogato znanje i ekspertizu 
koju predstavlja mreža programa kako bi odgovorila na snažnu potrebu za 
konzistentnim i profesionalnim razmatranjem, analizom i istraživanjem 
kulturnih politika u regiji. 


INFORMIRANJE | DOKUMENTACIJA 
Od samih početaka pa sve do danas službene stranice programa Polici- 

es for Culture osmišljene su tako da omoguće bolji protok informacija o 

kulturnim politikama i stečenoj ekspertizi u Jugoistočnoj Europi (i izvan 

nje), ito na način da osmišljavaju i prezentiraju javnosti različite izvještaje, 
publikacije i druge izvore informacija. To su: 

— službene Internetske stranice programa - www.policiesforculture.org — 
koje su se razvile u virtualni resursni prostor u području kulturnih poli- 
tika u Jugoistočnoj Europi; 

— elektronički časopisi - dvije komplementarne publikacije koje su nudi- 
le s jedne strane vijesti i informacije (e-bilten, objavljivan od ožujka 
2004. do prosinca 2006.), a s druge analizu i mišljenje o ključnim pita- 
njima kulturnih politika u cijeloj regiji (INSIGHT, objavljivan u 2004. i 
2005.); 

— studije o projektima koji su razvijani u okviru programa; 

— drugiizvještajiipublikacije. 

Mreža Policies for Culture 

Od svojeg je početka program Policies for Culture temeljen na 
partnerstvima širokog opsega, uključujući kulturne djelatnike, 
profesionalne umjetnike, lokalne i nacionalne kulturne vlasti, kao i 
službenike javne uprave, parlamentarne zastupnike, medije, sveučilišne 
institucije, istraživačke centre za kulturu i javne politike, stručnjake za 
kulturne politike iz cijele regije i Europske Unije. Profesionalne veze koje 
su se razvile kroz program i dalje drže na životu sve ciljeve programa diljem 
Jugoistočne Europe i šire sfere utjecaja u Europskoj Uniji. Sve do danas 
brojni članovi mreže Policies for Culture nastavili su lobirati i razvijati 
daljnje aktivnosti u području participativnih javnih politika u Jugoistočnoj 
Europi. 


Izvan Jugoistočne Europe 

Iskustvo stečeno kroz djelovanje programa Policies for Culture u Jugo- 
istočnoj Europi od 2004. godine korišteno je kako bi se promoviralo i olak- 
šalo participativno donošenje javnih politika i u zemljama izvan Jugoistoč- 
ne Europe. Posljednjih je godina Europska kulturna fondacija prenijela 
projektno znanje stečeno kroz program brojnim projektima za razvoj kapa- 
citeta u Slovačkoj, Kaliningradu (Ruska Federacija), Turskoj i Ukrajini. 


Ukoliko želite doznati više o našem pristupu i aktivnostima programa, 
te ako želite doprinijeti Policies for Culture programu, posjetite naše 
internet stranice ili kontaktirajte naš tim: www.policiesforculture.org, in- 
fo@policiesforculture.org. 


ECUMEST Association European Cultural Foundation 
Stefania Ferchedau Philipp Dietachmair 

PO Box 37-219, Bucharest 1075 HN Amsterdam 

Romania The Netherlands 


www.ecumest.ro www.eurocult.org 

